Dec 6, 2011 खबर, खेल, दुनिया, देश, मनोरंजन, व्यापार\n(सोमार,5दिसंबर)\nभारत, जापान अउर अमेरिका का बीच तितरफा बातचीत 19 दिसम्बर के वाशिंगटन में होखे वाला बा जवना में एशिया प्रशांत इलाका के ढेरहन मुद्दन पर बातचीत होखी.\nविधानसभा में धान के बोरी लिहले चहुँपले एगो विधायक. एह चलते विधानसभा में नियुक्त तीन गो पुलिस अधिकारियन के मुअत्तल कर दिहल गइल.\nआंध्र विधानसभा में कांग्रेस सरकार का खिलाफ ले आवल अविश्वास प्रस्ताव पारित ना हो सकल काहे कि सरकार के बहुमत बहुते मजगर बा.\nगृह मंत्री पी. चिदम्बरम सोमार का दिने हैदराबाद में आतंकवाद निरोधक राष्ट्रीय सुरक्षा गार्ड (एनएसजी) के ईलाकाई केंद्र के उद्घाटन कइलन.\nयातायात के बढ़त दबाव, जीवन शैली से जुड़ल रोग आ प्रदूषण जइसन मुद्दन से निपटे खातिर साइकिल के इस्तेमाल के बढ़ावा देबे खातिर मोटर-रहित परिवहन से जुड़ल शिष्टमंडल सोमार का दिने उपराष्ट्रपति से मिलल.\nभारत का तरफ से बोलावल गइल चउथका अंतर्राष्ट्रीय कर वार्ता सम्मेलन में दुनिया के अढ़ाई सौ प्रतिनिधि शामिल होखीहें.\nसुप्रीम कोर्ट का तरफ से बेअंत सिंह मौत मामले में दोषी करार जगतार सिंह हवारा के नोटिस भेजल गइल बा. हवारा के मिलल आजीवन कारावास के फाँसी के सजा में बदले के माँग कइल गइल बा.\nलोकपाल विधेयक पर संसद के स्थायी समिति विधेयक के मसौदा के आखिरी रूप देबे खातिर बुध का दिने बइठका करी आ अगिला हफ्ता संसद में रिपोरसत पेश कइल जा सकेला.\nसंसदीय कार्य मंत्री पवन कुमार बंसल के कहना बा कि खुदरा कारोबार में प्रत्यक्ष विदेशी निवेश खातिर संसद में चलत गतिरोध खतम करे खातिर सरकार जल्दिये एगो सर्वदलीय बइठक बोलाई.\nतनखाह बढ़ावे खातिर सगरी मनभेद मेटा देबे वाला संसद काम ना तनखाह ना का मुद्दा पर एकराय नइखन हो पावत. कुछ सांसद चाहत बाड़न कि अगर संसद ना चल पावत होखे त ओह दिन के तनखाह सांसदन के ना दिहल जाव.\nनेतवन के अपना मंच से दूर राखे वाला टीम अन्ना अबकी एगारह दिसंबर के जंतर मंतर पर अपना धरना में आवे आ बोले के नेवता दिहले बा जेहसे कि लोकपाल मुद्दा पर सार्वजनिक चरचा चलावल जा सके.\nभारत के नौसेना में 24 गो लमहर दूरी जाये लायक समुद्री टोही विमान शामिल कइल जा६.\nदिल्ली रिज क्षेत्र में रिहायशी इमारत बनावे के काम पर दिल्ली उच्च न्यायालय रोक लगवलसि.\nसर्वोच्च न्यायालय सोमा के कहलसि कि सरकार आ संसद के अधिकार में आवे वाला नीतिगत मामिलन में अदालतन के दखल ना देबे के चाही.\nकिशनजी के मरइला पर विरोध जतावे खातिर नक्सली अपना दू दिन के बंद का दौरान फेर झारखण्ड में रेल पटरी उड़ा दिहले,\nओडिशा में रेत से मूर्ति बनावे वाला कलाकार सुदर्शन पटनायक सोमार का दिने सदाबहार अभिनेता देव आनंद के बड़हन मूर्ति बना के आपन खास श्रद्धांजलि दिहलन.\nकश्मीर में पड़त कड़ाका के ठंड का चलते स्कूल बंद कर दिहल गइल बाड़ी सँ. लद्दाख में पारा शून्य से 11.4 डिग्री सेल्सियस नीचे आ गइल बा.\nआंध्र प्रदेश विधानसभा में आजु सोमार का दिने अविश्वास प्रस्ताव पर चर्चा शुरू हो गइल.\nजापान के फुकुशिमा परमाणु संयंत्र से रेडियोएक्टिव पानी समुन्दर में चहुँपल.\nरूस अफगानिस्तान के दिहल आपन 11 अरब डॉलर के करजा माफ कर दिहलसि.\nपेरु के राष्ट्रपति ओल्लांटा हमाला अरबों डॉलर के घोटाला का खिलाफ होखत प्रदर्शन का बाद देश में इमरजेन्सी लगा दिहले.\nपाकिस्तानी प्रधानमंत्री गिलानी के कहना बा कि पाकिस्तान अमेरिका आ नाटो का साथ आपन रिश्ता पर फेर से सोच विचार करी. पिछला दिने नाटो के हवाई हमला में पाकिस्तानी सेना के चौबीस गो जवान मरा गइल रहलें. अमेरिका के कहना बा कि पाकिस्तानी अधिकारियन से हमला करे के पहिले पूछल गइल रहे आ ऊ लोग हुँकारी भर दिहले रहुवे. पाकिस्तान के कहना बा कि ओकरा के गलत जानकारी दिहल गइल रहुवे. काल्हु बराक ओबामा जरदारी से फोन पर सैनिकन के मरइला पर अफसोस जतवलन बाकिर एह हमला खातिर माफी ना मँगलन. पाकिस्तान के कहना बा कि नाटो एह हमला के निंदा करो जेहसे अइसन घटना फेर मत दुहरावल जाव.\nब्रिटेन के लागत बा कि ओकरा किहाँ से विज्ञान, गणित अउर इंजीनियरिंग के पढ़ाई कर के अपना देशे लवटि जाये वाला विद्यार्थियन से ब्रिटेन के निर्माण उद्योग के नुकसान हो सकेला.\nरूस में भइल हाल का चुनाव में पुतिन के पार्टी के तगड़ा झटका लागल बा आ संसद में उनुकर समर्थन पहिले से कम हो गइल बा.\nअमेरिका के मैक्फर्सन स्क्वेयर से ‘ऑक्यूपाइ डीसी’ के 31 गो प्रदर्शनकारियन के गिरफ्तारी का बाद पुलिस आ प्रदर्शनकारियन के बीच के गतिरोध खतम हो गइल.\nदेश में 176 गो कोयला परियोजना मंजूरी के तिकवत बा.\nखुदरा कारोबार में एफडीआई मामिला के ठंडा बस्ता में डाले के बात कहलसि कांग्रेस.\nजानकार लोग केंन्द्र सरकार से कहले बाड़न कि बीमा के काम खातिर नियम तय होखे के चाहीं, बीमा कंपनियन में मालिक के अधिका हिस्सेदारी घटावे के समय सीमा तय कर दिहल जाव, बीमा कंपनी के दस साल पूरा भइला का बाद छब्बीस फीसदी से बेसी के हिस्सेदारी अधिका हिस्सेदारी मानल जाले.\nदेश में तेल रिफायनिंग क्षमता 2013 तक 23.8 करोड़ टन के हो जाई.\nसी-डॉट आपन ऑप्टिकल फाइबर प्रौद्योगिकी सरकारी आ निजी कंपनियन के दे दिहलसि जवना से कि तेज रफ्तार वाला इंटरनेट नेटवर्क बनावे में तेजी आवे.\nसोमार का दिने शेयर बाजार में मामूली गिरावट देखे के मिलल.\nबॉलीवुड अभिनेता अनिल कपूर के कहना बा कि धीरे धीरे अंतर्राष्ट्रीय फिल्म जगत भारतीय बाजार के महत्व समुझे लागल बा.\nअभिनेत्री करीना कपूर खुलासा कइली कि उनुका बाइक के सवारी से डर लागेला. जबकि ऊ ‘कमबख्त इश्क’ में अभिनेता अक्षय कुमार का साथे अउर ‘एजेंट विनोद’ में अभिनेता सैफ अली खान का साथ बाइक सवारी के सीन दिहले बाड़ी.\nमशहूर फिल्मकार शेखर कपूर के कहना बा कि सिनेमा अब सिर्फ “उत्पाद” बनके रहि गइल बा. शेखर के निर्देशन में आखिरी फिलिम ‘बैंडिट क्वीन’ साल 1994 में रिलीज भइल रहुवे.\nक्रिश के अगिला कड़ी के निर्देशन करत बाड़े ऋतिक रोशन. ऊ अपना पिता आ फिल्म के निर्देशक राकेश रोशन के सहायक का तरह काम करीहें.\nआमिर आ किरण राव के बेटा भाड़ा के कोख से जनमल. कुछ चिकित्सकीय कारण से किरण राव खुद बच्चा जने के लायक ना रहली.\n‘जोधा अकबर’, ‘दिल्ली-6’, ‘बंटी और बबली’, ‘गजनी’, ‘यमला पगला दीवाना’ जइसन सफलत फिलिमन में गीत गावे वाला बॉलीवुड पार्श्व गायक जावेद अली के कहना बा कि सूफी संगीत से गावे आ सुने वाला दुनु के सुकून मिलेला.\nअहमदाबाद में खेलल तिसरका एकदिना में भारत सोलह रन से हार गइल आ क्लीन स्वीप सपना रहि गइल. भारत एह शृंखला में 2-1 से आगा चलत बा.\nसैफ कप फुटबाल में अफगानिस्तान श्रीलंका के 3-1 से हरवलसि.\nआकलैंड में चलत हॉकी के एफआईएच चैम्पियंस ट्रॉफी में हॉलैंड आ आस्ट्रेलिया आपन आपम मैच जीतलन.\nएशियाई टूर के दिग्गज ली वेस्टवुड अगिला हफ्ता शुरू होखे जात थाईलैंड ओपन गोल्फ टूर्नामेंट में जीत का साथे एह साल के तिसरका खिताब अपना नामे कइल चहीहन.\nचैम्पियन गोल्फ खिलाड़ी टाइगर वुड्स दू साल बाद कवनो खिताब अपना नामे कइलन जब ऊ चेवरान वर्ल्ड चैलेंज गोल्फ टूर्नामेंट जीत लिहलन.


पत्नी आ धर्म पत्नी – Anjoria\nजनवरी 25, 2015 जयंती पान्डेय, भोजपुरी, लस्टम पस्टम\nबाबा लस्टमानंद अक्सर अपना मेहरारू के केहु से परिचय करइहें त कहिहें कि ई हमार पत्नी हईं. रामचेला एकदिन पूछ बइठले – हो बाबा! तू , भउजी के धरमपत्नी काहे ना कहेलऽ? सब लोग त अपना मेहरारू के धर्मपत्नी कहेला.\nबाबा कहले – बाबू हो, आपन पत्नी पत्नी होले आ दोसरा के मेहरारू धर्मपत्नी. आ देखऽ हम त बड़ा नियम से एकदम शास्त्र में लिखला के मोताबिक बियाह कईनी आ एकदम कबो प्रेम विवाह के ना सोचनी. आ इहो जान ल कबो मेला-ठेला में लोग दोसर कवनो मेहरारू के संगे हमरा के देखे ला त अइसन आकबत बनल बा कि बेबतवले लोग बूझि जाला कि हमारा बहिन उहिन होई. हमार इमेज एकदम मोदी जी के सफाई अभियान नाहिन साफ बा. लोग इहो मान लेला कि जे कवनो गड़बड़ होईत त बाबा एह लेखा खुल्लम-खुल्ला ले के ना घूमते.\nतबो राम चेला के संतोष ना भइल. ऊ पूछले कि, ओहसे का ? बाबा तू सभ्य आदमी नाहिन भउजी के धर्मपत्नी काहे ना कहेलऽ?’\nबाब मचल गइले, कहले – हमरा कहे में कवनो आपत्ति नइखे. लेकिन ई बतावऽ कि रजमतिया के माई भा कवनो मेहरारू जब केहु से अपना पति के परिचय देले त काहे ना कहेले कि ई हमार धर्मपति हउअन? जब ऊ ना कह सकेली कि हम उनकर धर्मपति हईं त हम कइसे कहि सकेनी कि ऊ हमार धर्मपत्नी हई. जब हम धर्मपति ना हो सकीं त ऊ धर्मपत्नी कइसे हो सकेली. ई बात हम काली सिंह मास्टर से पूछनीं. ऊ सफा कहले कि हमरा मालूम नइखे कि धर्मपति नाम के कवनो शब्द होला. लेकिन तबो डिक्शनरी सवाच लेवे द. डिक्शनरी छान के हार गइले अइसन कवनो शब्द ना मिलल. धर्मपिता, धर्मभाई, धर्ममाता, धर्मबहिन , धर्मयुग , सहधर्मिणी आदि त बा लेकिन धर्मपति नइखे.\nअतने ना रामचेला हमार बात सुन के तूं हंसऽ मत. हमार बात तहरा एह से विचित्र लागऽता कि तूं ई बात सुनले नइखऽ. लेकिन बूझ जा कि धर्मपत्नी कवनो शब्द ह का? कबहीं कवनो अधर्मपत्नी सुनले बाड़ऽ? जब केहु अधर्मपत्नी ना हो सके त धर्मपत्नी कइसे होई. जब सब धर्मपत्नी पत्निये हई त पत्नी काहे ना कहल जाउ.\nअब रामचेला के बोली बंद.


Bhojpuri: कोरोना महामारी में बढ़ावे के बा हिम्मत तs पढ़ीं ई अजगुत कहानी – Danik India\nBy Danik India April 27, 2021 114 No comment\nशिवशंकर सुमन जी हाईस्कूल में हिन्दी पढ़ावत रहीं. कोरोना महामारी के बिकराल रूप देख के गांव में बहुत हताशा रहे. आठ अदिमी के पोजिटिभ भइला से सभे बहुत डेरा गइल रहे. सरजू राय अउर भुनेसर चउधरी अस्पताल से जांच करा के आवत रहन. सुमन जी के देख के सरजू राय कहले, का कहीं माट साहेब, ई गरमी में हालत खराब हो गइल. जांच खातिर अतना लमहर लाइन लागल रहे कि खाड़ा-खाड़ा गोड़ दुखा गइल. कोरोना तs जिनगी मुहाल क देले बा. भुनेसर चउधरी निरास भाव में कहले, ई महामारी तs अइसन दिन देखा देखा देलस कि खून के रिस्ता भी पानी हो गइल. आज अखबार में पढ़नी कि बगसर में कइसे एगो बेटा कोरोना के डरे आपना माई के लाश लेवे से इंकार कर देलस. ई सब खबर पढ़-सुन के मन के धुकधुकी अउर बढ़ जाता. सुमन जी कहले, अगर आफत आ गइल बा तs ओकर सामना करहीं के पड़ी. मन में हिम्मत बढ़ावे के खातिर कवनो न कवनो उपाय करहीं के पड़ी. महामारी में दुख अउर बिपत्ति के बीच करेजा कइसे काड़ा कइल जाला, एकर सीख 77 साल पुरान एगो कहानी में दिहल गइल बा. ई कहानी निरासा में आसा के संचार करेवला बा. दुख में जिये के तरीका सुमन जी के बात सुन के सरजू राय अउर भुनेसर चउघरी के मन में ई कहानी जाने के खुदबुदी तेज हो गइल. दूनो जना सुमन जी मड़ई में अलगे- अलगे खटिया पर बइठ गइले. सरजू राय कहले, अब तs कहानी सुनिये के जाइब जा. सुमन जी कहले, ई कहानी 77 साल पुरान हs. एकरा के लिखले बाड़े महान साहित्यकार फणीश्वर नाथ रेणु. रेणु जी के ई कहानी 1944 में साप्ताहिक विश्वमित्र में छपल रहे. कहानी के नांव हs, पहलवान की ढोलक. 1944 के आसपास बिहार में मलेरिया अउर हैजा महामारी के रूप में फैलल रहे. रेणु जी के कहानी में श्यामनगर के जिकिर बा. श्यामनगर अब अररिया जिला के एगो गांव बा. 77 साल पहिले श्यामनगर के अगल-बगल गांव में हैजा अउर मलेरिया लाश के ढेर लगा देले रहे. डर, भय अउर मउवत से पूरा गांव में अइसन मनहूसी रहे कि जिनगी बेकार लागे लागल. लेकिन दुख अउर चिंता में डूबल लोग के सहारा बन गइल ढोलक के थाप. ई अवाज से गांव के लोग के जिनगी बदल गइल.पहलवान की ढोलक रेणु जी आपन कहानी रचे खातिर एगो पात्र गढ़ले बाड़े लुट्टन सिंह पहलवान. पहलवानी में नांव कमाइला के बाद लुट्टन सिंह, श्यानगर के राज दरबार में बहाल हो गइले. कुछहीं दिन में ऊ इलाका के सबसे बड़का पहलवान बन गइले. पनरह साल तक लुट्टन के केहू हरा ना पवलस. श्यामनगर के राजा जब ले जिंदा रहले लुट्टन के तूती बोलत रहल. लेकिन उनका मरला के बाद लुट्टन के दुरदिन शुरू हो गइल. राजा साहेब के बेटा बिलाएत में पढ़त रहन. ऊ श्यामनगर लौटले तs पहलवानी पs खारचा के अनेरिया बता के लुट्टन के दरबार से हटा देले. तब ले लुट्टन के दूगो बेटा भी पहलवान हो गइल रहन. दरबार से हटला के बाद लुट्टन पहलवान अपना लइकन संगे गांवे लौट आइले. गांव के किनारा एगो मड़ाई लगा के रहे लगले. रोज-रोटी खातिर गांव के लइकन के पहलवानी सिखावे लगले. लेकिन खेतीहर मजूरन के गांव में चाउर गेहूम दे के केहू पहलवानी सिखल ना चाहत रहे. लुट्टन के रोटी पs आफत हो गइल. महामारी के तांडव\nभुनेसर चउधरी पूछले, एकरा बाद का भइल. सुमन जी कहले, लुट्टन के केहू गुरु ना रहे. अखाड़ा के बहरी बाजे वला ढोल के थाप से लुट्टन के जीते के जोश मिलत रहे. ढोल के अवाज में लुट्टन के सुनाई पड़े कि आजा भिड़ जा, चाबस पाट्ठा, दांव काट के बिरोधी के पटक दे. एकरा बाद लुट्टन ढोल के ही आपन गुरू माने लगले. ऊ ढोलक के पूजा कर के अखाड़ा में कूदस. ऊ अपना लइकन के भी ढोलक बजा के पहलवानी सिखावत रहन. लुट्टन के ढोल के आवाज में अदिमी के बोली छिपल रहे. लेकिन अचके में आफत आ गइल. मलेरिया अउर हैजा से घरे-घरे अदिमी मरे लगले. छुआछूत के बेमारी रहे. घर में लाश पड़ल रहे लेकिन केहू उठावे खातिर तइयार ना. पूरा गांव में रोआरोंहट, चीख-पुकार मचल रहे. लाश के जरावल मोसकिल रहे. लोग बिना कफन के ही लाश नदी में बहावे लगले. बेटा भिरिये अंतिम सांस लेवे लेकिन माई लोग के बेटा कहे भी हिम्मत ना होत रहे. रिस्ता नाता सह बानी हो गइल रहे. सांझ होते लोग अपना झोपड़ी में घुस जाए. एक दोसरा के पूछे वला केहू ना रहे. गांव के बाताबरण समसान नियर मनहूस हो गइल रहे. अइसन में अमावस के अनहरिया रात अउर भयानक बुझाये लगे. लेकिन ओह मनहूस चुप्पी के एक अवाज रोज तूरत रहे. इहे अवाज जिनगी के अधार बन गइल. ढोल के अवाज में गुरुमंतर सुमन जी के बात जारी रहे. लुट्टन पहलवान रोज रात भर ढोलक बजावस. सांझ से भोर तक. ढोल के अवाज में कवनो दवाई ना रहे कि ओकरा से बोखार ठीक हो जाइत. ढोल से महामारी के नाश भी संभव न रहे. लेकिन ओकर लगातार आवाज सुन के लोग के उदास मन में एगो भरोसा जाग जाय. लोग के ई बुझाये लागे कि केहू तs गांव में अइसन बा कि मउवत के भी ललकरले बा. ढोल के अवाज से दुख भुला के जिये के ललसा पैदा होखे लागल. रात के अन्हरिया में ढोल के थाप, लोग खतिर संजीवनी बूटी बन गइल. मउत के बीच जिनगी के आस सरजू राय कहले, कोरोना के कोप के बीच लुट्टन पहलवान जइसन अदिमी के ही जरूरत बा. सुमन जी कहले, लुट्टन के मार्मिक प्रसंग अभी तS बाकिये बा. एकदिन महामारी में लुट्टन के दूनो लइका चल बसले. लुट्टन पहलवान देह में माटी मल के दंड लगवले. एकरा बाद दूनो जवान लइका के कान्हा पs लाद के नदी में बहा अइले. गांव के लोग के बुझाइल कि ऐह दुख में लुट्टन आज राती खा ढोल ना बजइहें. लेकिन जइसही सांझ भइल ढोल के थाप गूंजे लागल. लोग चरज में पड़ गइले. लुट्टन पहलवान के हिम्मत के सभे दाद देवे लागल. ढोल के अवाज मउवत से लड़े के गुरुमंतर रहे. अब ई अवाज गांव के लोग के आदत बन गइल रहे. ई सुन के सांस के आस बढ़ जाये. बिना दावा-बिरो के ही लुट्टन जिनगी देवे वला बैद बन गइले. कुछ दिन के बाद एक रात ढोल के थाप ना सुनाई देल. लोग समझले कि पहलवान के शायद तबीयत ठीक न होखे. पांच दिन बीत गइल ढोल के अवाज ना आइल. भोर भइल त लुट्टन पहलवान के कुछ चेला गइले तS देखले कि उनकर लाश जमीन पS पड़ल बा. लुट्टन मर तS गइले लेकिन कतना लोग के जिये के हिम्मत दे गइले. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nTags: Bhojpuri News Bhojpuri corona death Corona Epidemic corona in india coronavirus Story about courage World Pandemic\nCoronavirus India Second Wave: मिड मई में पीक पर पहुंचेगा कोरोना पर कब काबू में आएंगे हालात? डरा रहा एक्सपर्ट्स का यह दावा\nशादी के दिन घोड़ी पर सवार होने से चंद घंटे पहले निकली दूल्हे की अर्थी, कोरोना संक्रमण से हुई युवक की मौत\nनवरात्रि में कलश स्थापित की मिट्टी में जौ क्यू बोए जाते हैं\nबिहार चुनाव: एलजेपी और जेएमएम ने उम्मीदवारों की पहली लिस्ट जारी की, चिराग बने भाजपा के नाराज नेताओं का सहारा\nबिहार में तीसरे चरण का चुनाव संपन्न, 56.2 फीसदी लोगों ने किया मतदान\nBy Danik India November 8, 2020


टटका खबर (बुध, 18 जनवरी 2012) – टटका खबर\n(गणतंत्र दिवस पर राष्ट्रीय वीरता पुरस्कार से सम्मानित होखे वाला बचवा सभ के ग्रुप फोटो)\nकेन्द्र सरकार के योजना का तहत रोहतास में एक हजार चार सौ अठाईस योजना चुनल गइल बा जवना पर पाँच हजार एक सौ अठहत्तर करोड़ रुपिया खरचल जाई.\nजमीन का झगड़ा में बुध का दिने एकमा नगर पंचायत के अध्यक्षा सुजाता देवी के पति कृष्णमेनन के हत्या करे का कोशिश में गोली मारल गइल. बाद में उनुकर आपरेशन एगो निजी अस्पताल में करावल गइल जहाँ पेट से गोली निकालल गइल.\nरोहतास जिला के अकोढ़ी गोला थाना के बुधआ गाँव में एगो आदमी इनार में गिर के मर गइल.\nउमा भारती यूपी विधानसभा खातिर बुंदेलखण्ड इलाका के चरखारी सीट से चुनाव लड़ीहे.\nभाजपा के प्रदेश अध्यक्ष सूर्य प्रताप शाही के कहना बा कि चुनावी मौसम में गाँधीनेहरू परिवार जनता के ठगे खातिर भेस बदलि के चहुँप जाला.\nकल्याण सिंह कहलन कि ऊ मजहबी आरक्षण के मंसूबा सफल होखे ना दीहें आ एकर हमेशा विरोध करीहे.\nप्रियंका वाड्रा बुध का दिने अमेठी आ रायबरेली के कांग्रेसी कार्यकर्तन के एकजुटता के पाठ पढ़वली.\nबसपा नेता स्वामी प्रसाद मौर्य के कहना बा कि अबकीओ का चुनाव में जनता सपा, भाजपा आ कांग्रेस को ठेंगा देखा दी.\nभारतीय रेल मजदूर संघ आ सेंट्रल ट्रेड यूनियन्स मिल के अगिला २८ फरवरी के एक दिन के रेल हड़ताल के एलान कइले बाड़े. हड़ताल के सफल बनावे खातिर बनारस डी एल डब्लू मजदूर संघ के तत्वाधान में पिछल सोलह तारीख के एगो बइठक भइल जवना में तय भइल कि दस फरवरी के प्रशासन के नोटिस भेजल जाई आ अठाईस फरवरी के हड़ताल पर रहल जाई. रेल कर्मचारियन के मुख्य माँग बा कि रेलवे में ठेकेदारी प्रथा खतम कइल जाव, पचास फीसदी महँगाई भत्ता वेतन में शामिल कइल जाव, सभका खातिर पुरनके पेंशन स्कीम राखल जाव आ नयका स्कीम के खतम कइल जाव. एह लोग के सैंतीस माँग में से एगो माँग इहो बा कि हर रेल कर्मचारी के परिवार से एक आदमी के रेलवे में नौकरी दिहल जाव. बइठक में शामिल होखे वालन में संरक्षक सोमेश्वर राम, अध्यक्ष नरेन्द्र मिश्र, राष्ट्रीय उपाध्यक्ष आलोक मिश्रा, राकेश पाण्डेय, अविनाश पाठक वगैरह रहले.\nमारीशस के स्वास्थ्य मंत्री रहल जगदीश गोबरधन के पचास दिन के भारत भोजपुरी यात्रा के वृतांत वाली स्मारिका “भोजपुरी भाषा संघर्ष यात्रा” के विमोचन मंगल का दिने दिल्ली में भोजपुरी समाज के अध्यक्ष अजीत दूबे कइले. स्मारिका के संपादन अजय ओझा कइले बाड़न. एह मौका पर जगदीश गोबरधन कहले कि भारत में जल्दी से जल्दी भोजपुरी के संवैधानिक मान्यता मिले के चाहीं. अजीत दूबे अपना संबोधन में कहले कि ई मुद्दा साल १९६९ से संसद में उठावल जात बा आ दू गो बिल संसद में लटकल पड़ल बा. पिछला सत्र में भोजपुरी के मान्यता के सवाल उठा के पटना से भाजपा सांसद शत्रुघ्न सिन्हा आपन वादा पूरा कइलन जवन ऊ भोजपुरी समाज के छपनवां स्थापना दिवस समारोह में दिल्ली में दिहले रहले. एह खातिर उनुका के सगरी समाज का तरफ से बधाई दिहल जात बा. कार्यक्रम में प्रभुनाथ पांडे समेत दिल्ली भोजपुरी समाज के पदाधिकारी मौजूद रहले.\nराहुल गाँधी कहलन कि साइकिल आ हाथी का बीच पिसात आइल बिया जनता आ अब लोग के चाहीं कि कांग्रेस के मौका देव.\nसेना प्रमुख के उमिर से जुड़ल विवाद में रक्षा मंत्री ए के एंटोनी के रवैया के बहुते विपक्षी नेता लोग का साथे कांग्रेसो के बड़का नेता लोग नाराज बा आ सोनिया गाँधी का लगे आपन बात चहुँपवले बावे लोग.\nभाजपा नेता अरूण जेटली कहलन कि भाजपा एफडीआई पर हमेशा खातिर विरोध नइखे करत आ जरूरी सुधार का बाद एकर समर्थन कइल जा सकेला.\nआंध्र में मंत्रिमंडल के विस्तार कइल जाई आ एहमें प्रजा राज्यम पार्टी के दू गो विधायकन के मंत्री बनावल जाई.\nझारखण्ड के खूंटी जिला में बुध का दिने सात लोग के गरदन रेत के हत्या कर दिहल गइल. मृतकन के कपार पत्थर से कूचलो गइल बा. संदेह बा कि ई काम नक्सलियन के हवे.\nयूरोपीय कर्ज संकट आ अमेरिका के आर्थिक सुस्ती के असर भारतो का गाँवन में देखल जात बा काहे कि गैर सरकारी संगठनन के मिलेवाला अनुदान में 20 से 40 फीसदी तक के कमी हो गइल बा.\nखाद्य सुरक्षा विधेयक पर संसदीय समिति के बइठक 23 जनवरी के होखे वाला बा.\nगणतंत्र दिवस पर राष्ट्रीय वीरता पुरस्कार से 24 गो बचवन के सम्मानित कइल जाई.\nगुजरात लोकायुक्त नियुक्ति के उच्च न्यायालय जायज ठहरवलसि त गुजरात सरकार एह फैसला का खिलाफ सुप्रीम कोर्ट के दरवाजा खटखटावे के फैसला कइलसि. कांग्रेसी नेता दिग्विजय सिंह कहलन कि अबही गुजरात सरकार के बहुते धक्का लागे वाला बा आ ई ओहिमें से एगो हवे.\nदिसम्बर ले रूस में बनल विमानवाही पोत गोर्शकोव भारत आ जाई. एहिजा अइला का बाद एकर नाम विक्रमादित्य राख दिहल जाई.\nईरान के विदेश मंत्री अली-अकबर सालेही बुध का दिने कहलन कि ईरान अपना परमाणु कार्यक्रम पर दुनिया के ताकतन से बतियावे खातिर तइयार बा.\nसाल 2012 में 30 गो उपग्रहन के प्रक्षेपण करे वाला बावे चीन.\nपाकिस्तान के गोपनीय संदेश मामिला में अउरी सुबूत पेश करे के बाति कहलन पाकिस्तानी मूल के अमेरिकी व्यवसायी मंसूर एजाज.\nइटली के समुद्र तट पर डूबे वाल क्रूज के कप्तान पोत से सगरी सवारियन के निकलला से पहिलही भाग गइल रहे जब पोत अबही डूबलो ना रहे. ओकरा के गिरफ्तार कर लिहल गइल बा.\nअमेरिका सरकार के पाइरेसी विरोधी कानून के साइबर वर्ल्ड में बहुते विरोध होखत बा. एह विरोध के एगो कड़ी का रूप में बुध का दिने 24 घंटे खातिर अंग्रेजी विकिपीडिया वेबसाइट बंद कर दिहल गइल.\nव्हाइट हाउस परिसर में मंगल देर रात में ‘स्मोक बम’ फेंकल गइल. ओह समय राष्ट्रपति बराक ओबामा आ उनुकर पत्नी मिशेल ओबामा ओहिजा ना रहे लोग आ बाहर आकुपाई वालमार्ट के आन्दोलनकारी धरना पर रहले.\nपाकिस्तान आ अफगानिस्तान अपना व्यापार के साल 2015 ले दुगुना कर लीहे.\nपाकिस्तान में मंगल के रात एगो पाकिस्तानी पत्रकार के हत्या कर दिहल गइल. ऊ एगो अमेरिकी रेडियो स्टेशन में काम करत रहुवे.\nबस्तर में होखत प्रदर्शन का चलते बुध का दिने छठवो दिन लौह अयस्क के ढुलाई रुकल रहल.\nदेश के पहिलका सार्वजनिक निजी साझेदारी वाला दूरसंचार कारोबार इनक्यूबेटर ‘स्टार्टअप गांव’ कोच्चि के कलमेसरी के केइंफ्रा पार्क में स्थापित कइल जाई.\nएनएमडीसी लिमिटेड पिछला साल 2.5 करोड़ टन लौह अयस्क के उत्पादन कइलस जवन देश के कुल उत्पादन के बारह फीसदी बावे.\nशेयर बाजार में बुध का दिने मामूली गिरावट देखे के मिलल जब सेंसेक्स 15 अंक नीचे बंद भइल.\nवित्त मंत्री प्रणव मुखर्जी के कहना बा कि देश के आर्थिक विकास दर 7.5 फीसदी से कम रही.\nयाहू के सह संस्थापक जेरी यंग कंपनी से इस्तीफा दे दिहलन.\nबांग्लादेश आ विश्व बैंक का बीच 29 अरब डॉलर के समझौता भइल.\nभारत आ पाकिस्तान के सांसद इस्लामाबाद में बुध का दिने व्यापार संबंधन में सुधार पर चरचा कइलन.\nलेखक-निर्देशक अनुराग कश्यप के कहना बा कि उनुका बुझाव ना कि फिल्म के दृश्य का दौरान अचके में गाना काहे डाल दिहल जाला.\n‘अप्पाडी पोडू’ गीत के नया संस्करण नइखन बनावत सोनू सूद. बतवलन कि एह गीत के अधिकार अभिनेता अक्षय कुमार का लगे बा.\nअभिनेता रणबीर कपूर के हाल ही में ‘रॉकस्टार’ में अभिनय खातिर सर्वश्रेष्ठ अभिनेता के स्क्रीन पुरस्कार मिलल बाकिर उनुका खातिर फिल्म बनावे के प्रक्रिया के बेसी महत्व बा.\nसहारा वन चैनल पर प्रसारित होखे जात रिएलिटी शो ‘सुर-क्षेत्र’ के जजन में मशहूर पार्श्व गायिका आशा भोंसले के शामिल कइल गइल बा. एह शो में भारत आ पाकिस्तान के गवइयन में प्रतिस्पर्धा करावल जाई.\nब्रिटेन में दू जगहा कुछ लोग मंगल का दिने उड़न तश्तरी देखे के दावा कइलसि.\nदोहा में भइल एशियाई निशानेबाजी में स्वर्ण पदक जीते वाला अभिनव बिंद्रा के केन्द्रीय खेल मंत्रालय4लाख रुपिया इनाम में दिहलसि.\nदुबई अंतर्राष्ट्रीय क्रिकेट स्टेडियम में इंग्लैड के होखत पहिला टेस्ट मैच के दोसरका दिने बुध के खेल खतम होखे के बेरा पाकिस्तान अपना पहिला पारी में सात विकेट पर 288 रन बना के खेलत रहुवे आ 96 रन के बढ़त बना लिहले बा.\nआस्ट्रेलियाई क्रिकेट टीम के युवा सलामी बल्लेबाज डेविड वार्नर के कहना बा कि उनुकर टीम भारत के 4-0 से हरावे के निशाना बना के चलत बिया आ साल 2013 ले दुनिया के माथ वरीयता वाला टीम बन जाई.\nबिग बैश लीग में सिडनी सिक्सर्स पर्थ स्काचर्स के 1 रन से हरा दिहलसि.\nरणजी टॉफी फाइनल में राजस्थान से तमिलनाडु के भिड़न्त बियफे का दिने चेन्नई में.\nबिग बैश लीग मैच में होबार्ट हरिकेंस मेलबर्न रेनेगेड्स के7विकेट से हरवलसि.\nवीवी॓एस लक्ष्मण क्रिकेट से संन्यास लेबे के खबर के नकरलन.


प्लस टू शिक्षकन के बहाली आदेश 30 अगस्त के जारी होखी – टटका खबर\nबिहार में प्लस टू शिक्षक लोग के बहाल करे ला 11 जून से 10 जुलाई का बीच अभ्यर्थियन से आवेदन लिहल जाई. आ ओकरा बाद दस जुलाई से तीस अगस्त का बीच बहाली के सगरी प्रक्रिया पूरा कर लिहल जाई. अभ्यर्थियन के मेरिट लिस्ट अनुमोदित हो गइला का बाद चुनाइल अभ्यर्थियन के बहाली के चिट्ठी जारी कइल जाई.\nउच्च माध्यमिक शिक्षक पात्रता परीक्षा (एसटीइटी पेपर टू) में उत्तीर्ण अभ्यर्थीए एह बहाली ला संबंधित नियोजन इकाईयन में आवेदन जमा करीहें. एसटीइटी पेपर टू में 20 हजार अभ्यर्थी उत्तीर्ण भइल बाड़ें जवना में से करीब एगारहे हजार लोग प्रशिक्षित बा. फिलहाल खाली प्रशिक्षिते अभ्यर्थियन के बहाली पत्र दिहल जाई. बाद में राष्ट्रीय अध्यापक शिक्षा परिषद (एनसीटीइ) से अनुमति मिलला का बाद अप्रशिक्षित अभ्यर्थियन के बहाल कइल जाई.\nबतावल जात बा कि उच्च माध्यमिक शिक्षकन के कुल 52 हजार पद खाली बा. एहसे बाकी बचल पद पर बहाली ला फेर से इम्तिहान लिहल जाई.\nएह बीच पंचायत शिक्षकन (प्राथमिक) के बहाली चिट्ठी आजु जारी होखे वाला बा. एह में पचास हजार से अधिका शिक्षकब के बहाली होखे वाला बा.


विजय माने का ? – Anjoria\nअक्टूबर 13, 2013 महात्मा गाँधी का स्वराज्य, विजयादशमी\nकाल्हु विजयादशमी ह. एह अवसर पर हमनी का विजय के बात करेनी जा. ओकर माने का होला ?\nका ई सभकर मालिक होखल ह, आ कि अपना खातिर कवनो वैभव के मिलल ह ? अगर हमनी का ध्यान से पुरनका दिग्विजयन का बारे में पढ़ीं जा त तीन गो बाति सामने आई\nपहिलका ई कि एह दिग्विजयन के मकसद सभपर मलिकाव जमावल कबहियो ना रहल. कालीदास एकरा खातिर “उत्खात प्रतिरोपण” कहले बाड़न. माने कि उखाड़ के फेर से रोपल. जइसे धान के बीज बोवला का बाद जब पौधा बनि जाला त ओकरा के उखाड़ के दोसरा खेत में रोप दिहल जाला आ एह धान के फसल बोवल धान से दुगुना होला. एही तरह दिग्विजय जीतल इलाकन का हित में होला जब फेर ओहिजे के कवनो सुयोग्य शासक के ओहिजा के राज सँउप दिहल जाले. एहसे ओह इलाका के कमजोरी अपनही खतम हो जाला आ ओकर ताकत फेर से अउरी मजगर हो के सामने आवेला.\nदोसर बाति जवना के एह विजय यात्रा में ध्यान में राखल जात रहे ऊ ई कि आम नागरिक के सतावल ना जाव, ओकर खेती वाणिज्य बरबाद ना कइल जाव. युद्ध ओहिजा के ऊसर जमीन पर होखे आ सेना से होखे, जनता से ना. ओह युद्ध में मराइल सैनिकन के पूरा सम्मान दिहल जात रहे.\nविभीषण कवनो तरह अपना भाई रावण के चिता में आगि देबे के तइयार ना होत रहन त राम कहले कि बैर मरला का बाद खतम हो जाला. रावण तोहार बड़ भाई रहले एहसे हमरो बड़ भाई रहले. इनकर उचित सम्मान का साथे अंतिम संस्कार करऽ.\nतिसरका बाति ई रहे कि ओह दिग्विजय के उद्देश्य उपनिवेश बनावल ना रहत रहे, ना ही आपन रीति नीति आरोपित कइल. भारत जवने देश के जीतलसि ओकरा के अपना में मिलवलसि ना, ना ही ओह देश के संस्कृति के विनष्ट कइल गइल. बलुक ओह संस्कृति के अतना पोषक तत्व दिहल गइल कि ऊ संस्कृति भारत के कला आ साहित्य के अपना प्रतिभा में ढालि के ओकरा के अउरी निकहा खाड़ कइलस.\nकंपूचिया में अंकोरवाट आ हिंदेशिया के बोरोबुदुर आ प्रामवनम एकर जियतार प्रमाण बाड़े जहवाँ के लोग भारतीय धर्म संस्कृति के अपना संस्कृति का अनुरुप बना के एगो नये रुप दे डलले. हँ, एह दिग्विजयन के एगो उद्देश्य ई जरुर रहे कि हर तहर के रंग से एगो इंद्रधनुष रचावल जाव.\nअब एगो सवाल बा कि खाली रामे के विजयोत्सव अतना खास काहे हो गइल ? ओकरा बादो बहुते विजय अभियान भइले सँ. ऊ काहे ना अतना खास बन पवले ?ओकर उत्सव काहे ना मनावल गइल ?\nएकर जवाब इहे बा कि राम का विजय यात्रा में राम के सहायक रहलें वानर आ भालू जाति. अयोध्या से कवनो सेना ना आइल रहे. ऊ विजय एगो निर्वासित के उत्साह रहे जवन राक्षसन से आक्रांत बहुते सामान्य लोगो में आत्मविश्वास भरलसि आ जे रथहीन रहियो के रथ पर चढ़ल रावण से लड़ाई लड़लसि.\nअइसनके विजय यात्रा से प्रेरणा ले के गांधी जी स्वाधीनता के विजय अभियान में जवना चौपाइयन के उपयोग कइलन ऊ “रामचरितमानस” के रहल. “रावन रथी बिरथ रघुबीरा। देखि बिभीषन भयउ अधीरा।” अइसनका विजय में केहू के पराभव ना होखे, राक्षसन के पराभव ना भइल बस रावण के अहंकार के काटल गइल. राक्षसन के सभ्यतो नष्ट ना भइल. ओही तरह जइसे अंग्रेजन के पराभव ना भइल. अंग्रेजी सभ्यता नेस्तनाबूद करे के कवनो कोशिश ना भइल. बस ओकर मलिकाव खतम करि के जनता के स्वराज्य स्थापित करल लक्ष्य रहे. एही चलते विजयदशमी आजु अउरी खास बा.\nहमनी का खेतिहर संस्कृति के लोग आजुओ जौ के अंकुर अपना चोटी में बान्हीले आ ओकरे के हमनी का अपना जय के प्रतीक मानी ले. आवेवाली फसल के नयका अंकुर हमनी के जय यात्रा के शुरुआत होले.\nहमनी के विजययात्रा एहिजा पूरा ना होखे, एहिजे से शुरु होले. काहे कि भोग में अतृप्ति, भोग खातिर छीना-झपटी, भय आ आतंक से दोसरा के डेरावे के विराट अभियान, दोसरा के सुख-सुविधा के अनदेखी, अहंकार, मद, दोसरा के सुख से ईर्ष्या. ई सभ जबले बा, कम भा बेसी, “विरथ रघुवीर” के विजययात्रा खातिर निकलही के पड़ी. आत्मजयी के एह दुश्मनन पर विजय प्रावे खातिर नया संकल्प लेबही के पड़ी.\nविजयदशमी के दिन लोग नीलकंठ पक्षी देखल चाहेलें. नीलकंठ सुंदर पक्षी होला. ओकर गर नीला होला. ओह पक्षी में लोग विषपायी शिव के दर्शन करल चाहेलें. आत्मजयी जब विजय खातिर निकली त ओकरा बहुते जहर पिये के पड़ी. ई जहर अपयश के होखी, लोकनिंदा के होखी, आ ओहू ले बेसी लोकप्रियता के होखी. आजु एह जहर के पिये के पचावे के केहू तइयार नइखे.\nविजयदशमी के उत्सव सार्थक होला दक्षिण से उत्तर का ओर राम के वापसी यात्रा से. एहमें राम रास्ता में अपना मित्र ऋषि भारद्वाज से मिलत बाड़े, अपना मित्र निषादराज से मिलत बाड़े, गंगा फेर से पार करत बाड़े. अंत में पहिले भरत से मिलत बाड़े आ तब अयोध्या में प्रवेश कर के सिंहासन पर बइठत बाड़े.\nवास्तव में कहीं त जन-जन का मन में राजा त वनवासी रामे रहले. बस सिंहासन पर बइठल ना रहले बाकिर सिंहासन पर उनकर पादुका रहे. उनके प्रतीकचिह्न से शासन चलत रहुवे. भरत त अपना के बस न्यायधारी मानत रहले. महात्मा गांधी ओही तरह के स्तुति में जनता के शासक के देखल चाहत रहले.\nशासन त सनातन रामे के हऽ. उनके तरफ से प्रतिनिधि होके, धरोहरी बनि के शासन चलावले जनतंत्र के शासक के लक्ष्य होखल चाहीं. राम के राज्याभिषेक सत्य के राज्याभिषेक हऽ, सात्विक ज्ञान के राज्याभिषेक हऽ.\n3 thoughts on “विजय माने का ?”\nshivendra pratap singh कहते हैं:\nअक्टूबर 18, 2013 को 6:50 अपराह्न पर\nitna utkrishth lekh bahut kam padhne ko milta hai…. thanks anjoria\nअक्टूबर 14, 2013 को 7:21 अपराह्न पर\nबहुत खूब नीमन बा .काफी जानकारी मिलल …\nअक्टूबर 18, 2010 को 3:51 अपराह्न पर\nआज दुपहरिया में हमनी के खाना खाए गइल रहनी ह स. ओहिजा बगल में दू गो नवयुवती आपस में बतियावत रहली ह स कि आखिर काहे हमनी के नवरात्र के अंतिम दिन जौ के तना के अपना कान प रखे नी जा. ओह दूनों जवना में एगो खुद बंगालिन(ओह लोगन के बातचीत से हमरा बुझाइल ह) रहली ह. हमहूं तनी सोच में पड़ गइनी ह कि आखिर एकरा पाछे का कारण हो सकेला. बाकिर अबहीं आके पांडेय हरिराम जी के ई लेख पढ़नी ह त ओकरा में हमरा कुछ हद तक एकर जवाब मिलल ह कि ‘हमनी का खेतिहर संस्कृति के लोग आजुओ जौ के अंकुर अपना चोटी में बान्हीले आ ओकरे के हमनी का अपना जय के प्रतीक मानी ले. आवेवाली फसल के नयका अंकुर हमनी के जय यात्रा के शुरुआत होले.’पाडेंय जी के एह पंक्ति से हमरा ई त बुझाइल ह कि हमनी के कान प जौ विजय के प्रतीक के रूप में रखीले जा. बाकिर अबहियों हम पूरा तरह से संतुष्ट नइखी भइल. खैर, पांडेय जी के एह आलेख से एगो दिशा त मीलिए गइल. बहुत-बहुत धन्यवाद


भोजपुरी संगम के 75वीं बइठकी – Anjoria\nजून 8, 2016 गोरखपुर, भोजपुरी संगम, सत्यनारायण मिश्र सत्तन\n“आजु सत्तन जी हम्मन के बीच नइखीं, आ अपने उहाँ के 75 ले नाइ पंहुचि पवलीं, बाकिर आजु उनके लगावल पेड़ फरत-फुलात बा. आजु हीरक जयन्ती ले पंहुचि गइल बा.” – ई बात गोरखपुर के “भोजपुरी संगम” के 75वीं बइठक के अध्यक्षता करत आरडीएन श्रीवास्तव जी अपना अध्यक्षीय संबोधन में कहनी.\nभोजपुरी संगम के संस्थापक सदस्य स्वर्गीय सत्यनारायण मिश्र ‘सत्तन’ जी का घरे गोरखपुर के खरैया पोखरा पर बोलावल एह बइठकी के शुरूआत अरविन्द ‘अकेला’ के सरस्वती वंदना से भइल. एकरी बाद नीलकमल गुप्त ‘विक्षिप्त’ भोजपुरिये प रचल आपन कविता सुनवलीं. फेर बात के बेंवत देखावत अखिलेश शर्मा ‘नन्द’ के कविता – लाठी के मारल घाव सूखे, पर बाति के मारल नाहीं झुराला – सुना के सभकर मन फरहर क दिहनी. कुंवर प्रताप गुप्त के रचल – नेहवा के डोरी टूटि गइल बा – एही क्रम के आगा बढ़वलसि. रामसमुझ ‘सांवरा’ उपरवाला के महत्ता बतावत रचना सुनवलीं त सुधीर श्रीवास्तव ‘नीरज’ “बिदेसिया” क धुन पर लय में पगावल कविता – चिहुँकेला मन, उड़े निनिया सपन बनि – से माहौल में उर्जा भर दिहलीं. चन्देश्वर ‘परवाना’ के कविता – बदलल जमाना, बदल गइल भाव – सभे सराहल.\nबइठकि में भागीदारी करत राजेश राज बेटियन से जुड़ल रचना – फूलवा मतिन एगो बेटी हमार बिया – सुनवलीं त केएन आजाद के कविता – जबले माई के बिखरल सनेहिया रही, तबले खालत हमार लरिकईयां रही – मदर्स डे से जुड़ल रहल. हरिवंश शुक्ल ‘हरीश’ गँवई शब्द चित्र उकेरत रचना – हमरा गँउवा के ओरिया त आईं कबो – सुनवलीं. भोजपुरी के पुरनिया रचनाकार सूर्यदेव पाठक ‘पराग’ के निठाह व्यंग रचना – कलम आजु ओनकर जय बोल – का बाद डा. कुमार नवनीत आपन रचना – अँखियन के पानी सूखि गइल बा – सुना के माहौल के गंभीर बना दिहलन.\nबइठकि के अध्यक्षता करत आरडीएन श्रीवास्तव जी आपन व्यंग रचना – अंत्योदय – से सिस्टम पर कटाह बाति कहनी. बइठकि के संचालन धर्मेन्द्र त्रिपाठी कइलीं आ आभार ज्ञापन के जिम्मा बइठकि के संयोजक कुमार अभिनीत सम्हरलीं. एह बइठकि में खास भागीदारी रविन्द्र मोहन त्रिपाठी, केशव पाठक सृजन, आ विनोद गोरखपुरीओ के रहल.


BHOJPURI CHAUPAL: भोजपुरी में खबर BHOJPURI CHAUPAL\nभोजपुरी में खबर इंगलैण्ड में भइल चुनाव में कंजरवेटिव पार्टी के पूरा बहुमत मिल गइल बा जबकि सर्वे में बतावल जात रहुवे कि अबकी कवनो दल के बहुमत नइखे मिले वाला. विरोधी लेबर पार्टी के करारी हार देखे के पड़ल जवना का बाद ओकर नेता इद मिलिबैंड इस्तीफा दे दिहलन. स्काटलैंड में स्काटिश नेशनल पार्टी के शानदार जीत मिलल आ ओहिजा के 59 गो में से 56 सीट ऊ अकेले जीत लिहलसि. एह चुनाव का बाद कैमरुन दुबारा सरकार बनइहें आ अनुमान लगावल जात बा कि इंगलैंड यूरोप युनियन से अलगा हो जाई आ स्काटलैंड में फेरू युनाइटेड किंगडम से बाहर निकले के आंदोलन तेज हो जाई.\nलोकसभा पटल पर राखल गइल कैग के रिपोर्ट में देश में बनल लड़ाकू जहाह तेजस-1 में नाहियो त 53 गो कमी गिनावल गइल बा. साल 2013 में एह जहाज के क्लियरेंस मिलल रहुवे बाकिर वायुसेना एकरा में कई गो बदलाव के जरुरत बतवले बिया. कैग के रिपोर्ट में इहो कहल गइल बा कि सेना का लगे महज दस पन्द्रह दिन के लड़ाई करे लायक गोला-बारूद बचल बा. जबकि ओकरा लगे कम से कम चालीस दिन ले लड़े लायक सामान होखे के चाहीं.\nमुंबई हाई कोर्ट से काल्हु सलमान के जमानत मिल गइल आ उनुका के सुनावल सजा पर रोक लगा दीहल गइल. देश के एह न्याय व्यवस्था पर पूरा समाज सवाल उठावत बा कि तेरह साल लागल सलमान के सजा सुनावे में बाकिर आनन फानन में सजा पर रोक लाग गइल. कवनो आम आदमी निर्दोष रहला का बादो बिना जमानत बरीसन जेल में सड़े ला मजबूर हो जाला आ ओकर सुनवाई करे के समय कवनो अदालत का लगे ना रहे. बस तारीख पर तारीख पड़त रहेला. बाकिर अगर केहू पइसा आ पँहुच वाला होखो त ओकरा ला पलक झपकते सब कुछ हो जाला.\nप्रधानमंत्री नरेन्द्र मोदी के छत्तीसगढ़ के दौरा खातिर नया रायपुर में बनावल पंडाल भस गइल जवना चलते करीब4दर्जन लोग घवाहिल हो गइल. एह हादसा का बाद मोदी के रायपुर सभा रद्द कर दीहल गइल बा बाकिर दंतेवाड़ा में उनकर सभा होखे जा रहल बा. नक्सली एह दौरा के विरोध करत बाड़न काहे कि ऊ ना चाहसु कि उनुका प्रभाव का इलाका में विकास के कवनो काम होखो आ गरीब आदिवासियन के रोजी रोटी के सुबहित जुगाड़ बन पावे. दंंतेवाड़ा में मोदी इस्पात संयंत्र के दू गो बड़हन परियोजना आ रावघाट-जगदलपुर रेल लाइन के उद्घाटन करीहें.\nसंसद में गलतबयानी के आरोप में राहुल गांधी का खिलाफ विशेषाधिकार हनन के नोटिस भाजपा का तरफ से दीहल गइल बा. सुर्खी बटोरे का फेर मे रहे वाला राहुल कवनो मसला के तह में जाए के कोशिश ना करसु आ सुनल सुनावल बात पर बोलत रहेलें. अमेठी के फूड पार्क योजना रद्द करे के फैसला पिछला यूपीए सरकारे कइले रहुवे आ दस महीना पहिले एह योजना के रद्द कर दीहल गइल रहे. बाकिर दस महीना बाद अचके में राहुल ट्यूबलाईट का तरह रोशन भइलें आ बयान दे मरले.\nशुक का दिने पूरा यूपी में डाक्टर हड़ताल पर रहले. एह हड़ताल में डाक्टर पूरा एकजुटता देखवले आ आपन निजी क्लिनिक आ नर्सिंग होम बंद क के रखले. इक्का दुक्का डाक्टर जरूर अपना क्लिनिक में मरीज देखत पावल गइलें बाकिर वइसन लोग अमूमन आईएमए के आंदोलन में शामिल ना होखसु.\nनेपाल में भूकंप आवे के सिलसिला लगातार जारी बा. शुक का दिनो चार गो झटका आइल. अबले ओहिजा भूकंप से मरेवालन के गिनिती आठ हजार के पार हो गइल बा. संयुक्त राष्ट्र एह बात पर चिंता जतवले बा कि नेपाल के एह त्रासदी का बाद दुनिया से मिलल सहायता नाकाफी बा आ ओकरा अउर सहायता मिले के चाहीं.\nचीन के विदेश मंत्रालय के एगो बोलतुआ मोदी के होखे वाला चीन यात्रा के स्वागत करत कहलन कि एह दौरा से दुनू देश का बीच संबंध अउर पोढ़ होखी.\nमोदी के चीन यात्रा से कुछे दिन पहिले चीन का सीमा से लागल पूर्वोत्तर भारत में सुपरसोनिक ब्रह्मोस मिसाइल के सतह से सतह पर मार करे वाला संस्करण के सफल परीक्षण शुक का दिने कइल गइल.\nशुक का दिने पश्चिम बंगाल के अलीपुर दुआर इलाका में वायुसेना के एगो मिग-27 विमान गिर गइल. एह हादसा में पायलट त बाच गइल बाकिर दू गो आम आदमी मारल गइले.\nविकेटकीपर बल्लेबाज पार्थिव पटेल के शानदार 45 रन आ हार्दिक पंड्या के नाबाद 21 के सहारे मुंबई इंडियंस चेन्नई में भइल आईपीएल मैच में चेन्नई सुपरङ्क्षकग्स के ओकरे मैदान पर छह विकेट से हरा दिहलसि.\nकेंद्र सरकार का तरफ से मार्च में ऑल इंग्लैंड ओपन चैम्पियनशिप के फाइनल में पहुंचे वाली स्टार बैडमिंटन खिलाड़ी सायना नेहवाल के 25 लाख रुपिया के इनाम दीहल गइल. एह चैम्पियनशिप के फाइनल में पहुंचे वाली ऊ भारत के पहिला महिला खिलाड़ी रहली.\nनई दिल्ली से दरभंगा का बीच चले वाली स्वतंत्रता सेनानी एक्सप्रेस 11 सितंबर से जयनगर ले चलल करी आ बीच में सकरी आ मधुबनी पर रुकल करी. एही दिन से मोरध्वज एक्सप्रेस जम्मूतवी से मुजफ्फरपुर का बदले बरौनी ले चलल करी,\nबिहार के मुख्यमंत्री रहल जीतन राम मांझी आपन नया गोल बनावे के एलान शुक का दिने क दिहलन. एह गोल के नाम राखल गइल बा ‘हम’ माने हिन्दुस्तानी अवाम मोर्चा. शकुनी चौधरी के एकर प्रदेश अध्यक्ष बनावल गइल बा. एकरा झंडा में केसरिया रंग ना होखी आ ऊपर नीचे हरियर पट्टी का बीच में उज्जर पट्टी रही. बीच में हम लिखल रही.\nउत्तर प्रदेश सरकार9गो डिप्टी एसपी के तबादला शुक का दिने क दिहलसि. एह तबादला में जटाशंकर राव सहायक सेनानायक गोरखपुर, विजेंद्र द्विवेदी सहायक सेनानायक आजमगढ़, सिद्धार्थ सीओ लोकायुक्त, मदन सिंह सीओ फतेहपुर, आरके गौतम सीओ मथुरा, लेखराज सीओ फतेहगढ़, एके त्यागी सीओ शाहजहांपुर, संजय कुमार सीओ मथुरा, आ रामआसरे सिंह हरदोई के नाम शामिल बा.\nगुलाम काश्मीर के यात्रा पर निकलल दू गो राजदूत शुक का दिने मारल गइले जब ओह लोग के ले के जात हेलीकाप्टर के मार गिरावल गइल. एहमें 11 लोग सवार रहुवे आ सात लोग के मौत हो गइल. चार जने घवाहिल होके बाँच गइले.\nबलिया सदर तहसील के लेखपाल अमीर चंद के घूस लेत पकड़ लीहल गइल आ वाराणसी से आइल टीम ओकरा के लेके चल गइल.\nबियफे का रात गाजीपुर के सालिकपुर सौरी गाँव के प्रधान प्रेमचंद यादव के गोली मार के हत्या क दीहल गइल.\nप्रधानमंत्री नरेंद्र मोदी आज तीन गो बड़हन सामाजिक सुरक्षा योजना के शुरुआत करइहें. एकनी के नाम हवे प्रधानमंत्री जीवन ज्योति बीमा योजना (पीएमजेजेबीवाई), प्रधानमंत्री सुरक्षा बीमा योजना (पीएमएसबीवाई) आ अटल पेंशन योजना. एह योजनन के शुरुआत का बाद देश के आम आदमी के जीवन बीमा के लाभ बहुते कम खरच, महीना में एक रुपिया, में मिले लागी.\nदेश में पिछला पांँच बरीस में मकानन के दाम तेजी से बढ़ल बा आ सबले अधिका तेजी लखनऊ में आइल बा. एह बीच मकानन के दाम करीब 70 फीसदी बढ़ गइल बा. सबले बेसी माँग छोट मकानन के बा आ ओकरे दाम सबले अधिका बढ़ल बा. लखनऊ में त दाम दुगुनो से अधिका हो गइल बा.\nसप्ताह के आखिरी कारोबारी दिन शुक का दिने मुंबई के शेयर बाजार में फेरू तेजी देखे के मिलल आ सेंसेक्स एक बेर फेर 27000 से ऊपर आ गइल. निफ्टीओ 8191 पर बंद भइल. पिछला दू दिन का गिरावट का बाद ई करेक्शनो रहल हो सकेला आ नयका निवेशक लोग के सम्हर के फैसला लेबे के चाहीं. अबहीं कवनो नया सौदा खड़ा कइल घाटा दे सकेला.\nसुप्रीम कोर्ट शुक का दिने बिहार में गुटखा बेचे पर लगावल पाबन्दी के बरकरार राखत पटना हाई कोर्ट के फैसला पर रोक लगा दिहलसि.\nSource - tatkakhabar\nFILMS4U BHOJPURI GEET\nBHOJPURI GEET - Source - SMASHITS\nENGLISH -BHOJPURI DICTIONERY\nBHOJPURI KHANA -Source - RASOIA.COM KHANA KHAZANA INFO\nभोजपुरी में खबर\nSummary भोजपुरी में खबर\nरानी चटर्जी और खेसारी लाल यादव की मजेदार केमेस्ट्र...\nपूनम दुबे को मिला बेस्ट एक्ट्रेस का न्यूज मेकर्स अ...\nAamir Khan: After Bhojpuri, Haryanvi Teacher Wante...


नीति धरम के बात करे वला भाजपा के नेता लोगन के तनिको करेजा ना पसिजल कि केकर टिकट काटतs बानी?\nLast Updated: October 13, 2020, 11:30 AM IST\nबिधाएक चोकर बाबा (शत्रुघ्न तिवारी) के महापंचाइत लागल रहे. जनता-जनारदन के भारी भीड़ जुटल रहे. बाबा कहले, भाजपा तs टिकट काट देलस, अब आगा का कइल जाव? भीड़ एकबेर हुंकारी भरलस, पूरा अमनौर करत बा पुकार, चोकर बाबा फेरू एक बार. रामधनी सिंह कहले, भाजपा टिकट ना देलस तs का भइल, जनता के टिकस रउए साथे बा. कईक गांव के लोग एहिजा बइठल बा, सभ केहू के इहे बिचार बा कि रउए अलेकशन लड़ीं. अजोधया महतो, बलदेव चौउबे खाड़ा हो के कहले, तिवारी जी, बेखटक तैयारी करीं, हमनी के साथे बानी जा. रउआ अइसन साधु अदिमी ना चुनाव लड़ी तs के लड़ी? 2015 में तs लालू-नीतीश एक्के रहन, तबहुओं जनता रउए के जितवलस. अबकी तs अमनौर के इज्ज्त के सवाल बा. अंत में महापंचाइत के इहे फैसला भइल कि चोकर फेरु चुनाव लड़िहें. अगर अइसन होता तs चोकरा बाबा अमनौर में दरौंदा के कहानी दोहरईएं ? 2019 के दरौंदा विधानसभा उपचुनाव में जनता, जदयू के बाहुबली नेता अजय सिंह के हरा के भाजपा के बागी ब्यास सिंह के जितवले रहे.\nवाह रे, भाजपा के इंसाफ!\nमहापंचाइत खतम भइल तs रामधनी सिंह कहले, का हो अजोधया, ईमानदारी के जमाना नइखे, चोकर बाबा अइसन सोझिया अदिमी के टिकट काट के भाजपा केकरा के कंडिडेट बनवलस? ओकरे के नु जे बीडीओ के आफिस में घुस के मरले रहे, जेकरा पs मारपीट अ धमकावे कईअक गो केस दरज भइल रहे! वाह रे भाजपा के इंसाफ! नीति धरम के बात करे वला भाजपा के नेता लोगन के तनिको करेजा ना पसिजल कि केकर टिकट काटतs बानी? सबसे तपलिख के बात तs ई बा कि जेकरा के बाबा 2015 में हरवले (कृष्ण कुमार मंटू) ओकरे के भाजपा अपना पाटी में लिया के टिकट दे देलस. 2015 में चोकर बाबा अमनौर में भाजपा के इज्जत बचवले रहन. ओह चुनाव में कृष्ण कुमार मंटू जदयू अउर राजद के सझिया कंडिडेट रहन. लालू-नीतीश के लहर में ओह घरी भाजपा के बड़-बड़ नेता ऊधिया गइल रहन. लेकिन चोकर बाबा मंटू के करीबन पांच हजार भोट से हरा देले रहन. मंटू तs जदयू में रहन. 2020 में चुनाव आइल तs ना जाने कवना जोगाड़ से राताराती भाजपा में चल अइले. मंटू के टिकटो मिल गइल. अजोधया महतो कहले, के नइखे जानत कि बाबा के टिकट कइसे कटल. मंटू कहिया से भाजपाई बन गइले ? उ राजनीति में कइसे अइले रउओ जानत बानी.\nभाजपा केकरा के देलस टिकट?\nबलदेव चौउबे भिरिये बइठ के रामधनी सिंह अउर अजोधया महतो के बात सुनत रहन. बलदेव चौउबे भाजपा के कट्टर सपोटर रहन. कहले, इयाद बा नू अजोधया कि 2015 में मंटू के लोगन से भाजपा के केतना झंझट भइल रहे. चुनाव में मंटू भाजपा के केतना जबून-जबून बात कहले रहन, का ई बात लोग के इयाद नइखे?इअब ओही मंटू के कवना मुंह से सपोट करीं. केहू भी भोट मांगे जाइब तs उ गारिये दिही. चोकर बाबा के टिकट कटला से अइसहीं लोग खिसीआइल बाड़े. मंटू के दबंगई के नइखे जानत. 2010 में मंटू के जदयू से कइसे टिकट मिलल रहे ? प्रभुनाथ सिंह जइसन बाहुबली नेता के आसीरबाद से उ राजनीति में आगा बढ़ले. 2010 में मंटू बिधायक बनले. लेकिन बिधायक बने से पहिले उनका नांव पs केतना केस दर्ज रहे! उनका पs पावर प्लांट के ठेकदार से रंगदारी मांगे के आरोप लागल रहे. बाढ़ विभाग के इंजीनियर से लड़ाई करे के आरोप लागल रहे. परसा के बीडीओ के के पीटे के आरोप लागल रहे. उनकर दबंगई कबो कम ना भइल. अब भाजपा के साधु ना दबंग चाहीं. लेकिन भाजपा के चहला से का होई. जवन पबलिक चाही उहे होई. भाजपा के पुरान भोलेंटियर कबो ना मंटू के सपोट करिहें. टिकट मिलला से का होई.\nचोकर बाबा के राजनीत\nबलदेव चौउबे कहले, चोकर बाबा के कहनाम बा कि चाल चलs सादा कि निबहे बाप-दादा. बिधायक बनला के बादो बाबा के जिनगी में कवनो देखावा नइखे. 2017 में उ अपना लइकी के बियाह हरिहरनाथ मंदिल में कइले रहन. कवनो तड़क-भड़क ना. बेलकुल सादगी से बियाह भइल. ओह घरी चोकर बाबा कहले रहन, बहुत लोग भी परइसा ना होखे तबहूओं करजा, पईंचा लेके, चाहे खेत बेंच के लइकी के बियाह करेला. भोज-भात आ बाजा-बत्ती में पइसा खरच कइल फेजुलखरची बा. अगर लोग मंदिल में आ के बियाह करस तs फालतू के पइसा खरच करे के जरुरत ना पड़ी. लेकिन लोग लोक-लाज से डेरा के मंदिल में बियाह ना कइल चाहस. लेकिन हम बिधायक होके ई काम कर रहल बानी जवना से कि दोसर लोग भू अइसन करे के सोचस. ई बियाह के के पूरा बिहार में चरचा भइल रहे. चोकर बाबा समाज में रहे, जिये वला अदिमी हवें. नेतागिरी से अधिका उनका लोग के सुख-दुख के फिकिर रहेला.\nका होई अमनौर के चुनाव में ?\nरामधनी सिंह 2015 के चुनाव में बाबा के खूब परचार कइले रहन. उ तनिका चिंता में कहले, अगर 2020 में बाबा नौमनेशन करिहें तs बहुते जादा मेहनत करे के परी. मंटू के कमजोर ना कहल जा सकेला. एतना सुन के अजोधया महतो कहले, पबलिक के आंगा केकर बल काम करी ? का जानत नइखीं कि दरौंदा में का भइल रहे. दरौंधा के जदयू विधायक कविता सिंह जब सीवान से सांसद बन गइली तs अकटूबर 2019 में उहवां उपचुनाव भइल रहे. भाजपा के लोग कहनाम रहे कि संसद के सीट जदयू के मिलल तs बिधानसभा के सीट भाजपा के मिले के चाहीं. भाजपा से ब्यास सिंह के टिकट देवे के मांग होखे लागल. लेकिन भाजपा, जनता के मांग पs धेयान ना देलस. दरौंदा से जदयू के अजय सिंह खाड़ा भइले. लोग उनका के बहुत बड़का बाहुबली कहत रहन. लेकिन जनता के आंगा कवनो बल काम ना आइल. दरौंदा के भोटर ब्यास सिंह के जीता के भाजपा के सोच केतना गलत रहे. अजय के परचार खातिर सुसील मोदियो आइल रहन. ब्यास सिंह के भाजपा से निकाले के धमकी तक दिहल गइल रहे. लेकिन एह सब बात से कवनो फरक ना पड़ल. जनता जीत के माला निरदलीय ब्यास सिंह के गाला में डाल देलस. जदयू के भी पाता चल गइल के जनता के अनदेखी के का नतीजा होखे ला. नीतीश अउर भाजपा के नेता लोग दिन रात मेहनत कइले रहन लेकिन जनता निरदलीय के चुनलस. एह से हमार कहनाम बा कि जेकर मालिक मोखतार जनता होई, ओकरा के केबू ना दबा सके, ना हरा सके. जब महापंचाइत बाबा के नाम पs हुंकारी भर देलस तs अब चुनाव के तइयारी शुरू करे के चाहीं. (यह लेखक के निजी विचार हैं.)


साँप निकल गइला का बाद लाठी पीटे के तइयारी – टटका खबर\nनिर्भया बलात्कार काण्ड के आरोपी के रिहाई हो गइला का बाद एह पर राजनीतिक नौटंकी चलत बा. दिल्ली महिला आयोग के अध्यक्षा बाहर मेंं बलात्कारी के खिलाफ बोलत बाड़ी जबकि सुप्रीम कोर्ट में उनुका तरफ से ओकरा के फेर से बसावे के आ कमाई करे जोग बनावे के बात कहल जात बा. अदालतो के पूछे पड़ गइल कि रउरा बलात्कारी का खिलाफ बानी का ओकरा समर्थन में !\nओने राज्यसभा में किशोर न्‍याय अधिनियम में संशोधन वाला विधेयक पेश करे के कोशिश कांग्रेस नाकाम कर दिहलसि. सरकार के कहना बा कि विपक्ष का चलते ई संशोधन समय पर ना हो सकल जबकि कांग्रेस के कहना बा कि केन्द्र सरकार के लापरवाही का चलते बलात्कारी रिहा हो गइल.\nTags: बलात्कारी, रिहा


राजीव दिनकर के चौका – Anjoria\nराजीव दिनकर के चौका\nअमूमन एह तरह के माथ कवनो सितारा के लगातार चार गो हिट फिल्म होखला पर लगावल जाला बाकिर कोरियोग्राफर से अभिनेता बनल राजीव दिनकर खातिर ई शीर्षक उनुकर एगो अनोखा कीर्तिमान खातिर लगावल गइल बा. राजीव दिनकर पहिला अइसन अभिनेता बाड़े जे रवि किशन का साथे चार गो फिलिमन में काम कइले बाड़न. राजीव दिनकर के रवि किशन का साथे पहिला फिल्म रहे निर्देशक के डी के “बलिदान”, जवना में राजीव उनुका छोट भाई का भूमिका में रहले आ उनुकर काम खूबे सराहल गइल रहे. दोसरका फिलिम रहे निर्देशक के डीए के “प्राण जाए पर बचन ना जाये” जवना में ऊ रविकिशन के विरोधी गुट के मुखिया रहले. अब अगिला फिल्म होखे जा रहल बिया गोरखपुर के प्रसिद्द डॉक्टर अउर फिल्म निर्माता डा॰ विजाहत करीम के “केहू हमसे जीत ना पाई”. राजीव दिनकर के एह हेट्रिक का बाद उनुकर चउथका फिल्म बन गइल बा निर्देशक फिरोज खान आ निर्माता रजनीश गुप्ता के हालिया घोषित फिल्म “दुल्हिन चाही पाकिस्तान से”. एह तरह राजीव दिनकर भोजपुरी के पहिलका अभिनेता बन गइले जे रवि किशन का साथ चार गो फिल्म में काम कर चुकल बाड़े. वइसे इहो बतावल जा सकेला कि राजीव दिनकर बतौर सहायक कोरियोग्राफर रवि किशन के उनुका पहिलका भोजपुरी फिल्म “सैयां हमार में” नचाइयो चुकल बाड़े. हाल ही में ऊ निर्देशक फिरोज खान आ निर्माता रजनीश गुप्ता के फिल्म “फौलाद” में रवि किशन खातिर नृत्य निर्देशक बनल रहले.\nप्यार में बागी बनली रानू\nपायल का बाद बजरंग ले के आवत बाड़े जेपी सिंह


Actress Kajol Mom Tanuja Mukharjee Birthday know All About her life in bhojpuri - B'day SPl: काजोल के माई तनुजा के आज ह जन्मदिन, उनकर भी रहे एगो दौर – News18 Hindi\nहिंदी सिनेमा जगत स्टार हीरोइन काजोल के मां तनुजा मुखर्जी के आज जन्मदिन ह. उनक जन्म 23 सितंबर 1943 के मराठी परिवार में भइल रहे. एक समय में उहो सिनेमा जगत के बहुत बड़ हीरोइन रहली अउर खूब नाम कमइली. उनकर जन्मदिन के मौका पर रउआ लोगन के उनकर जीवन के बारे में हमनी के बतावल जाता.\nLast Updated : September 23, 2021, 12:45 IST\nआज के दौर भले काजोल के खूब जानेला, पहचानेला आ 90 के दशक के सबसे सफल हीरोइन मानेला. बाकिर एगो अइसनो दौर रहल बा जब उनके माई के जादू फिल्म इंडस्ट्री पर चलल रहे. ‘ओ मेरे दिल के चैन, चैन आए मेरे दिल को दुआ कीजिए’ के सुंदर, संजीदा अदाकारा के के भुला सकेला. एही फिल्म ‘मेरे जीवन साथी’ में कई गो अइसन यादगार गाना बा जे में तनुजा के मासूमियत लउकल बा. राजेश खन्ना, धर्मेन्द्र अउरी जीतेंद्र के साथे उनके जोड़ी खूब जमल आ लोग बड़ा पसंद कइल तनुजा के.\nतनुजा के परिवार फिल्म इंडस्ट्री से ही जुड़ल बा. उनके जन्म आजे के दिन 23 सितंबर 1943 के मराठी परिवार में भइल. उनके पिता जी कुमारसेन समर्थ भारतीय फिल्मन के शुरुआती दौर के सफल फिल्मकार रहलें. तनुजा के माई शोभना समर्थ हिन्दी फिल्मन के बड़ अभिनेत्री रहली आ कई गो सफल फिल्मन के हीरोइन रहली. तनुजा के माई बाप के बियाहे एह शर्त पर भइल रहे कि कुमारसेन फिल्म बनइहें त शोभना अभिनेत्री बनिहें.\nदरअसल, बात ई बा कि तनुजा के नानी भी अभिनेत्री रहली, नाम रहे रत्तन बाई आ मराठी फिल्मन में अभिनय कइले रहली. उनके माई भी हिन्दी फिल्मन के सफल अभिनेत्री रहली आ भगवान राम के ऊपर बनल राम-त्रयी फिल्म में सीता के भूमिका निभवली. ओ में ‘राम राज्य’(1943) सबसे अधिक सफल भइल रहे. माई के बाद तनुजा के बड़ बहिन नूतन त हिन्दी फिल्मन के महान अभिनेत्री बनली. नूतन के बाद तनुजा भी फिल्मन में आपन करियर शुरू कइली. आ संजोग के बात देखीं, तनुजा के बेटी काजोल भी हिन्दी के सफलतम अभिनेत्री हई. अब देखीं, ई शृंखला रुकल नइखे. नूतन के बेटा अउरी प्रसिद्ध अभिनेता मोहनीश बहल के बेटी, कहे के माने एह वंशज के पंचवा पीढ़ी प्रनूतन बहल भी फिल्म अभिनेत्री हई. उनके हाले में जी5 पर डार्क ह्यूमर के फिल्म ‘हेलमेट’ आइल ह. उ सलमान खान के द्वारा निर्मित फिल्म ‘नोटबुक’ से डैब्यू कइले रहली. कहे के माने ई परिवार के पाँच पीढ़ी फिल्म अभिनय में बा, माने कि जब से भारत में फिल्मन के शुरुआत भइल बा, तबसे एह परिवार के केहू ना केहू महिला फिल्मन में बा.\nतनुजा के हिन्दी फिल्म में डैब्यू बाल कलाकार के तौर पर भइल रहे. उनके बड़ बहिन नूतन जे उनसे7साल बड़ रहली. दुनू जाना के लेके उनके माई शोभना समर्थ फिल्म ‘हमारी बेटी’ (1950) के निर्माण कइली. एह फिल्म के निर्देशक भी उहे रहली. फिल्म के कहानी बड़ा दिलचस्प रहे. एगो एक्सीडेंट में एगो विधवा माई के छोट बेटी भुला जात बिया. ओ छोट लइकी के जीवन में दू गो इंसान मिलsतारे. एगो ओकरा खातिर सब कुछ न्योछावर कर देत बा अउरी एगो ओकरा खातिर आपन रंगीन दुनिया छोड़ देत बा. एने ओकर माई आपन बेटी के तलाश में बिया अउरी एगो दंपति आपन छोट बच्ची के ओकरा के दे देता. कालांतर में बिछड़ल बेटी बड़ हो तिया आ एगो सुंदर किशोरी बन जात बिया. जवन माई अपना बेटी के तलाश में बिया उहे अपना बेटी के प्यार के राह में दुर्भाग्य से बाधा बन जातिया. फेर कइसे सब कुछ ठीक होता, कइसे उ अपना बेटी से मिलतिया इहे कहानी रहे. फिल्म के कहानी बड़ा सुंदर रहे. नूतन किशोरी के रूप में डैब्यू कइली आ ओकरा बाद हिरोइन के रोल में आगे बढ़ गइली. तनुजा बाल कलाकार रहली अउरी उ हिरोइन के रूप में कुछ साल बाद अइली.\n1960 में उनके माई फेर एगो फिल्म बनवली ‘छबीली’. फिल्म में नूतन मुख्य भूमिका में रहली आ नूतन तब तक स्थापित अभिनेत्री हो गइल रहली. एही फिल्म से तनुजा जवान अभिनेत्री के रूप में डैब्यू कइली. राजकपूर, गीता बाली, मधुबाला, माला सिन्हा जइसन महान कलाकार लोग के तलाशे वाला अउरी ओ लोग के शुरुआती दौर में काम देबे वाला निर्माता-निर्देशक किदार शर्मा तनुजा के भी अपना फिल्म ‘हमारी याद आएगी’ में मुख्य अभिनेत्री बनवलें. ई फिल्म के बाद तनुजा के अच्छा काम मिले लागल. 1966 के फिल्म ‘बहारें फिर भी आएंगी’ में उनके गुरुदत्त के साथ जोड़ी बनल. गुरुदत्त ए फिल्म के निर्माण भी करत रहलें. ई उनके आखिरी फिल्म रहे, कई गो सीन उनका साथे फिल्मावल भी गइल रहे. अइसन फिल्मी पंडित लोग कहेला कि ओ पी नैयर के अद्भुत संगीत से सजल गीत ‘वो हँसके मिले हमसे’ में गुरुदत्त भी रहलें. बाकिर उनके अचानक मृत्यु के बाद धर्मेन्द्र के कास्ट कइल गइल आ गीत से गुरुदत्त के सीन एडिट कर दिहल गइल. रउआ गाना के विडिओ देखब त एहसास होई. हालांकि गुरुदत्त जाये से पहिले तनुजा के अभिनय में मौजूद कमी निकाल देहले रहलें.\nतनुजा के आगे आवे वाला फिल्मन में ज्वेल थीफ रहे. फेर धर्मेन्द्र के साथे इज्जत काफी हिट रहल. ओकर बाद जीतेंद्र के साथे जीने की राह भी स्लीपर हिट साबित भइल. उनके जोड़ी जब राजेश खन्ना के साथे बनल त कई गो बढ़िया फिल्म दर्शक के सामने आइल जे में हाथी मेरे साथी, मेरे जीवन साथी आदि रहे. उनके और भी सफल फिल्मन में दो चोर, याराना, खुद्दार, प्यार की कहानी, अनुभव आदि रहे.\n( लेखक मनोज भावुक भोजपुरी साहित्य व सिनेमा के जानकार हैं।)


संगीत सुभाष जी के लिखल भोजपुरी कहानी कुजाति | जोगीरा\nHome भोजपुरी साहित्य भोजपुरी कथा-कहानी संगीत सुभाष जी के लिखल भोजपुरी कहानी कुजाति\nपरनाम ! स्वागत बा राउर जोगीरा डॉट कॉम प , आई पढ़ल जाव संगीत सुभाष जी के लिखल भोजपुरी कहानी कुजाति , पढ़ीं आ आपन राय जरूर दीं कि रउवा इ भोजपुरी कहानी कइसन लागल आ रउवा सब से निहोरा बा कि एह कहानी के शेयर जरूर करी।\nई ओ बेरा के कहानी ह, जवना बेरा सामाजिक नियम तूरला पर तूरेवाला के जाति से निकाल दिहल जात रहे आ कुजाति कहल जात रहे। ओकरा साथे खाइल-पिअल, उठल-बइठल आ बातचीत तक ले समाज के लोग बन क देत रहे। कुजाति छँटइला के पीरा आ मानसिक कष्ट के अन्दाजा दोसर केहू ना लगा पावे, छँटाएवाला के छोड़ के। झींगुर अइसहीं कुजाति छँटा गइलें आ अइसन खातिर छँटइलें जवना में रत्तियो भर उनुके दोष ना रहे।\nझींगुर के चार बेटा पर एगो बेटी गुलबिया रहे। झींगुर दस बिगहा के जोतनिया रहलें। दुआर पर दूगो बरियार बैल आ दूध-दही खातिर भँइस हमेशा रहसँ। समाजो में झींगुर के बढ़िया इज्ज्त रहे। गाँव के कवनो पंचइती उनुका बिना रहले ना हो पावे। ओही झींगुर के बेटी गुलबिया आन गाँव का एगो चरवाह का संगे भागि गइल। बिहाने- बिहाने भर गाँव मुँहामुँहीं चर्चा होखे लागल- गुलबिया भागि गइल, गुलबिया भागि गइल।\nगाँव में हजार मुँहे हजार तरह के बात होखे लागल। केहू झींगुर के दोष देउ त केहू गुलबिया के दोष देउ। झींगुर के दोष ई कि लइकी के सम्हार के ना रखलें आ गुलबिया के दोष ई कि बाप- महतारी कि इज्जत के तनिको खेयाल ना कइलसि आ एगो निपट गँवार चरवाह का साथे भागि के झींगुर का साथे पूरा गाँव का मुँह पर करिखा पोति दिहलसि। केहू झींगुर का दुआर पर जा के हालचाल ना लेउ कि ऊ कवना हालत में बाड़ें।\nआखिर गाँव के सबसे समझदार अदिमी सीताराम काका झींगुर का दुआर पर गइलें। दुआर पर सन्नाटा पसरल रहे। झींगुर एगो टुटही पलानी में लुकाके बइठल रहलें। आँखि गंगा-जमुना के धार भइल रहे। दुआर पर से सीताराम काका बोललें-‘कहाँ बाड़S हो झींगुर?’\nसीताराम काका के आवाज सुनिके झींगुर पलानी से बहरी अइलें आ आवते पकला आम का तरे उनका गोड़ पर गिरके दुनू गोड़ छानि लिहलें। जेतना दरद भीतरी टिसत रहे, डेहरी के पेहान खोलला पर अनाज बहरी गिरला का तरे बाहर गिरे लागल।\nझींगुर भोंकार पारि के रोवे लगलें आ एकसँसिए कहल शुरू कइलें- ‘आरे, ए काका! गुलबिया त हमरा के कवनो ओर के ना छोड़लसि हो। सगरी इज्जत के माँटी मिलाके पलटापुर का फतिंगना का बेटा का संगे भागि गइल। हम ना जननीं कि ई चरवाही में इहे करे जात बिया। असवें धूमधाम से ओकर बिआह करेवाला रहनीं हँ। सोचले रहनीं हँ कि चार बेटन पर एके गो बेटी बिया, तनी करजो-उआम क के नीमना घरे बिअहबि। सब सोचल बालू की भिति लेखाँ ढहि गइल।\nचार- चार गो बेटा बाड़े। अब ए कुल्हिन के के पूछी? सब कुँआरे रहि जइहन सन। लोग आ समाज इहे नू कही कि झींगुर के बेटी फलनवाँ का संगे उढ़रि गइल। अब हम जी के का करबि? आजुए फँसरी लगा लेब।’\nसीताराम काका उनुके बाँहि ध के बड़ा बरिआई से आपन गोड़ छोड़वलें आ समुझावल शुरू कइलें- ‘देखS झींगुर! बेटी बड़ा संवेदनशील जीव हई। इनका चलते इज्जति बढ़िओ जाला आ गलत डेग उठा लेसु त रसातलो में हलि जाला। गुलबिया समाज के कायदा- कानून तूरिके गइल बिया त ओकरा नीमना- बउरा के फल ओकरे मिली।\nतहरा त ई बात जिनिगी भर कचोटी। लेकिन, हम भा तू कइओ का सकत बानीं जा? अधिका से अधिका थाना- पुलिस। त ओइमें अउरी मानहानि होई। ए से जवन भइल तवना के बिलवावे के कोसिस करऽ आ हे चार गो छोट- छोट बेटन खातिर पत्थल के करेजा बनावS। कहेवाला त एहूंगा कहेला, अब त समये अइसन बा। चलऽ, मुँह- हाथ धोवS आ सब सम्हारऽ।’\nबहुत देर ले सीताराम काका समुझावत रहि गइलें आ झींगुर खाली रोवते रहि गइलें। अगल- बगल गाँव के लोग टाटी लगवले रहे। गाँव भर के लोग कहल कि ए समय में पूरा गाँव तहरा साथे बा। गुलबिया खाली तहरे इज्जत ना रहलसिह। गाँव के सब बेटी गाँव के इज्जति हई। हमनीं के इज्जति गइल बा, दुख आ रिसि त बहुत बा, लेकिन उहे ध के बइठल त नइखीं जा रहि सकत। आपन अउरी काम देखल जरूरी बा आ तुहूँ देखS। सीताराम काका आ गाँव का लोगन की बाति से झींगुर का कुछ तिहा परल आ गमछा से आँखि पोंछे लगलें।\nसब होत रहे, लेकिन झींगुर के आपन खास पट्टीदार ललई कुछ ना बोलसु। कबो- कबो एने-ओने मुँह घुमाके मुस्किआइयो देसु, जइसे ऊ भीतरे- भीतर कवनो चउरंच रचत होखसु। दुइए दिन बाद ऊ चउरंच सोझहूँ आ गइल। झींगुर इनार से पानी भरत रहलें। ओही समय ललइयो पानी भरे चहुँपलें।\nझींगुर के इनार में पानी भरत देखके ललई ठाढ़ हो गइलें। जब झींगुर पानी भरिके इनार पर से हटलें त ललई इनार का जगती पर ठाढ़ होके आपन गगरा इनार में डललें आ झींगुर का ओर हिकारत का भाव से तकलें। झींगुर का कुछ बुझाइल, कुछ ना बुझाइल। बात उहवें खतम हो गइल। दोसरा दिने ललई इनार से पानी भरत रहलें।\nतले झींगुरो पानी भरे चहुँपलें। झींगुर अबे जगति पर आवहींवाला रहलें तले ललई बोलि परलें- ‘हाँ, हाँ, तनी रूकS। एने कहाँ चढ़ल आवतारऽ?’\nझींगुर पूछले- ‘काहें? का बात बा? हमरो त पनिए भरे के बा?’\nललई- ‘भरे के बा त भरि लिहऽ, हमरा भरला का बाद।’\nझींगुर- ‘काहें, इनार से एके अदिमी पानी भरेला का?’\nललई- ‘नाहीं, कइयो आदमी पानी भर सकता। बाकिर अब तू हमरा साथे पानी नइख भरि सकत।’\n‘काहें?’- झींगुर पूछलें।\n‘तू जानते नइखऽ ? ललइयो सवाल पर सवाल दगलें।\n‘ना, हम त नइखीं जानत।’- झींगुर कहलें।\n‘अब तू कुजाति बाड़S। तहार बेटी बिना बिआहे के उढ़रि गइल बिया। अब तू कबो हमरा साथे इनार से पानी नइखऽ भरि सकत, खाइल- पियल आ उठल- बइठल त अलगे बा।’- ललई एकसँसिए बिना लागलपेट के कहि दिहलें।\nसुनते झींगुर का बुझाइल कि भूकम्प आ गइल। चक्कर खाके कटला पेड़ जइसन भुइयाँ गिर गइलें। हाथ से बाल्टी छुटिके डगरत दूर चलि गइल। कुछदेर। बाद होश आइल त कइसहूँ उठलें आ आँखिन में लोर भरले दुआर पर पहुँच त गइलें, लेकिन फिनु से अनहोश हो गइलें।\nघर से मलिकाइन निकलली आ झींगुर के ई हालत देखिके पुक्का फारिके रोवे लगली। कुछलोग दउरल आइल आ झींगुर के खटिया पर सुताके डागदर बोलावे के उपाय कइल। डागदर साहेब अइनीं, दवा कइनीं।\nओहिदिन के खटिया धइल झींगुर फिनु खटिया ना छोड़लें। मलिकाइन पूछली-‘ई सब कइसे हो गइल ह?’\nझींगुर कहलें- ‘ए मलिकाइन, अब हमनीं कुजाति बानीं जा। ललई हमनीं के कुजाति छाँटि दिहले बाड़ें हो।\nई कुजाति रहिके जिअला से नीमन इहे बा कि हरमेशा खातिर दुनियाँ छोड़ि दीं।’\nमलिकाइन समुझावते रहि गइली।\nकबहूँ अपना खातिर त कबहूँ चारि गो छोट-छोट लरिकन खातिर जिए के कहते रहि गइली। लेकिन, झींगुर खटिया ना छोड़लें त ना छोड़लें। दवा होते रहि गइल, झींगुर के मुअल देह खटिया से बाँस का विमाने पर उतराइल।\nपिछला लेखलौंडा नाच\nअगिला लेखदीपक तिवारी जी के लिखल भोजपुरी कहानी किस्मत बदल गइल


रंगा के भूमिका में सिराज भगत – Anjoria\nरंगा के भूमिका में सिराज भगत\nभोजपुरी के जानल मानल निर्माता निर्देशक रामाकांत प्रसाद के फिल्म ‘जानवर’ में रंगा के भूमिका निभावत सिराज भगत रामाकांत के शुक्रिया अदा करत कहलन कि ऊ सिराज के प्रतिभा पहिचनले आ अब ओकरा के दर्शकन से रूबरू करावत बाड़न. सिराज बतवलन कि एह फिल्म में ऊ खतरनाक विलेन के भूमिका में बाड़े. एकरा अलावे सिराज भगत चन्द्र बी वर्मा के फिल्म दलाल, जलेबी बाई, जइसन फिलिमो में खलनायक बन के सामने अइहें.\nबिहार के रहे वाला सिराज भगत के पढ़ाई लिखाई दिल्ली में भइल बा. इनका बचपने से भोजपुरी माटी से लगाव रहल बा आ अब फिलिमन का जरिये दर्शकन के मनोरंजन करे जात बाड़न भोजपुरी में.\n(दिनेश यादव के रपट से)\nशेविंग ब्लेड बेचवावे चलली सीमा सिंह\nभोजपुरी के इमरान हाशमी बनल कलुआ


लहँगा के ब्रेकिंग न्यूज – Anjoria\nAugust 25, 2018 Editor अगड़म बगड़म, फिल्म, मनोरंजन, सतमेझरा 0\nढेरे सनसनी बा. कवनो टीवी चैनल के भासा उधार ले लीं त ई कहल जा सकेला कि पूरा मुल्के में सनसनी बा. मुल्के काहे पूरा दुनिया में सनसनी बा. एगो टीवी चैनल एही मसला पर पूरा एक घंटा के रपट परोस दिहलसि कि – प्रियंका चोपड़ा अपना से बारह बरीस छोट दुलहा से बिआह करे जात बाड़ी. हम एह रिपोर्टर से पूछनी कि – तोहरा एहसे का कि बारह बरीस छोट से बिआह करे जात बाड़ी कि बड़ से ? कवनो जोर-जबरदस्ती, कवनो कानून त नइखे लाँघल जात एहमें. तोहरा केरल में 120 बरीस में आइल अइसन बड़हन बाढ़ नइखे लउकत ? एह बाढ़े का सगरी आयाम पर बतियाव, रपट बनाव. काहे एह फेरा में पड़ल बाड़ कि 12 बरीस छोट ह कि बड़.\nप्रियंका-प्रोग्राम के रिपोर्टर हमरा के एगो बरियार जबाब देके चुप करा दिहलसि कि छोट बड़ बाढ़ त हर साल आवत रहेले. बाकिर प्रियंका के बिआह त एके बेर होखी. उनुकर बिआह एही चलते आजु के सबले बड़का इवेन्ट बावे. आ ई कहि के उ रिपोर्टर फेर एह शोध में बिजी हो गइल कि प्रियंका चोपड़ा के होखेवाला पति उनुका से कतना छोट हउवे. ई आशनाई कब से चलत बा, कब शुरु भइल, कहाँ शुरु भइल.\nई देश बिआह प्रधान देश ह. बंदा पहिले अपना बिआह में अझूराला. पढ़-लिख के के नौकरी काहे करे के बा ? काहे कि बिआह ठीक-ठाक हो जाव, बालो-बच्चा ठीक-ठाक हो जा सँ. जवना आंटी लोग के आपने बिआह बड़ फजीहत से भइल रहुवे उहो लोग एही में परेशान रहेली लोग कि अपना कुटुम्ब-परिवार के फलाना लड़िकी के बिअह काहे नइखे हो पावत ? टीवी सीरियल त बिआहे भरोसे बाड़ी सँ. एक बिआह का बाद दोसरा बिआह के, फेर तिसरा बिआह के. फेर बिआह में तोड़-फोड़, फेर एगो नयका बिआह. फेर एगो अउर बिआह. बिआह-प्रधान मुल्क में सब कुछ बिआहे पर शुरु होला आ बिआहे पर खतम. बिआह के कहानिए ना ओराव.\nप्रियंका चोपड़ा के बिआह होखो. शुभकामना. बाकिर ई चैनल वाले काहे एह पर कपार खपावत बाड़ें कि प्रियंका के रोका में रसगुल्ला जवना दोकान से आइल रहुवे ओह दोकान के कर्मचारी झप्पूलाल से इन्टरव्यू कइसे हासिल कइल जाव ? अरे दोकान के कर्मचारी से काहे, सीधे ओकरा मालिके के इन्टरव्यू काहे ना ले लिआव ? बाकिर मालिक एलान क के बइठल बा कि ऊ एह पर बीबीसी, सीएनएन, भा अल जजीरा जइसन कवनो ग्लोबल चैनले के इन्टरव्यू दी. एगो चैनल के चीफ अपना रिपोर्टर से पूछत बा कि एहमें नाग-नागिन के डाँस वाला एंगल डालल जा सकेला कि ना ? का अपना रपट में बतावल जा सकेला कि ई लोग पिछला जनम में बिछुड़ल नाग-नागिन के जोड़ी ह. अब भारत-भूमि में एह लोग के पुनर्मिलन हो रहल बा.\nहम ओह चीफ के डपटनी कि का बेहूदा आइडिया खोजे में लागल बाड़ ? ऊ चैनल चीफ चहक के बोलल – चलीं अब रउरो कन्फर्म कर दिहनी कि ई बेहूदा आइडिया बा. अब त एकरा के हिन्दुस्तान नें हिट होखला से केहू रोकिए ना सके. हम त टेंशन में तब आइलें जब कार्यक्रम के केहू सउरदार बता देला. प्रियंका चोपड़ा के बिआह बहुते बड़ खबर बा. प्रियंका के बिआह जबले पूरा नइखे हो जात तबले ई खबर बाढ़-सूखाड़ पर भारी पड़त रही टीवी चैनलन पर.\nदेखतानी एगो चैनल पर ब्रेकिंग न्यूज आ रहल बा – सबले पहिले हम बताएब कि प्रियंका अपना बिआह वाला लहँगा कवना दोकान से खरीदिहें. सबसे पहिले हमरा चैनल पर. हार्ड न्यूज, ब्रेंकिंग न्यूज. आईं पूरा धीरज आ संयम सें प्रियंका चोपड़ा के बिआह होखे तकले इंतजार कइल जाव.


टटका खबर, शुक, चईत अँजोरिया चतुर्थी, 2078 विक्रमी – टटका खबर\nApr 16, 2021 आईपीएल, चुनाव, छठ, जौनपुर, पंचायत चुनाव, ममता बनर्जी, रमजान, सारण\nचुनाव के चार डेग चल चुकला आ पाँचवा उठे जा रहल डेग का बादो तृणमूल कांग्रेस खेला होबे के उमेद नइखे छोड़ले. जइसे एगो हैदराबादी मुस्लिम नेता के बयान आइल रहुवे कि पन्द्रह मिनट ला पुलिस हटा लीहल जाव त ऊ हिन्दुवन के सफाया करवा दीहें. कुछ वइसने गलतफहमी पलले ममता बनर्जी सोचत बाड़ी कि अबहियों चुनाव आयोग एगो मौका दे देव त पिछला सगरी डेग के हिसाब बराबर करा लीहें. कहत बाड़ी कि चुनाव आयोग बाकी के तीनो डेग एके डेग में नाप लेव. आ एकही दिन तीनो डेग के चुनाव करवावे. अलग बाति बा कि आयोग उनुका के मौका नइखे देबे वाला. पाँचवा डेग के चुनाव काल्हु शनीचर का दिने होखे जा रहल बा.\nचइती छठ महापर्व आजु से शुरु हो रहल बा. बाकिर बिहार में लगातार बढ़त कोरोना छूत का चलते एह साल प्रशासन सख्त हिदायत दिहले बावे कि सार्वजनिक जगहन आ घाटन पर अर्घ्य ना दे के अपना घरहीं दीहल जाव. आँगन भा छत पर पानी के छोट-छोट हौज बना के ई काम कइल जा सकेला.\nहिन्दू पर्व आ मुस्लिम पर्व पर प्रशासन के दोगला रुख आजादी का बादे से देखे के मिलत आइल बा. रमजान का महीना में सार्वजनिक जगहन पर सामूहिक नमाज पर ओतना कड़ा रुख ना ले पाई प्रशासन जतना कड़ा रुख ऊ हिन्दुवन पर ले लेला. दिल्ली उच्च न्यायालय रमज़ान का दौरान निजामुद्दीन मरकज मस्जिद में नमाज करे के इजाजत दे दीहले बा. जान जाईं कि पर साल कोरोना का शुरुआत में एह मरकज पर जमा भीड़ आ कोविड प्रोटोकॉल के उल्लंघन का बाद मरकज के बंद कर दीहल गइल रहुवे. बाकिर अब अदालत एकरा के खोले के इजाजत दे दिहलसि. कहलसि कि ऊ लोग दिल्ली पुलिस के गोहार लगा के अउरी सहूलियत पावे के कोशिश कर सकेला.\nसुप्रीम कोर्ट भारतीय अंतरिक्ष अनुसंधान संगठन के वैज्ञानिक नम्बी नारायणन पर 1994 में लगवल जासूसी के अछरंग आ ओकरा बाद भइल उनुकर प्रताड़ना के जाँच सीबीआई से करावे के आदेश दिहले बावे. श्री नारायणन के फर्जी जासूरी कांड में फंसावे वाला अधिकारियन का खिलाफ अब सीबीआई जांच करी.\nआईपीएल नीलामी में सबले महँग बेचाइल खिलाड़ी क्रिस मौरिस काल्हु महज 18 गेंद पर नाबाद 36 रन के जबरदस्त पारी खेलत राजस्थान रॉयल्स के जीतवा दिहलन. दिल्ली कैपिटल्स मैच हार गइल.\nजौनपुर भारतीय जनता पार्टी के जिला अध्यक्ष रहल आ तिलकधारी महाविद्यालय के प्रबंधक अशोक कुमार सिंह चौहान के निधन बियफे का दिने वाराणसी में हो गइल.\nवायदा कारोबार के साप्ताहिक निपटान का दिने काल्हु बियफे के शेयर बाजार में आखिरी घंटा में आइल जोरदार लिवाली का चलते बाजार बढ़त ले के बंद भइली सँ. सेंसेक्स में 260 अंक के आ निफ्टी में करीब 77 अंक के तेजी दर्ज भइल.\nसारण जिला के तरैया इलाका के डुमरी छपिया गांव के आदमी साइकिल से टीका लगवावे जात घरी मोटरसाइकिल का धक्का से घवाहिल हो गइलें आ उऩुकर मौत हो गइल.\nयूपी पंचायत चुनाव के पहिलका डेग में काल्हु प्रदेश के 18 जिलन में मतदाल करावल गइल. एह डेग में गोरखपुर, जौनपुर, प्रयागराज, भदोही, झांसी, बरेली, अयोध्या, आगरा, कानपुर, गाजियाबाद, महोबा, रामपुर, रायबरेली, श्रावस्ती, संत कबीर नगर, सहारनपुर, हरदोई अउर हाथरस में मतदान करावल गइल. कवनो जगहा से बड़हल बवाल के खबर नइखे.\nबिहारो में पंचायत चुनाव करावे के तारीखन के एलान दू तीन दिन में हो जाए के उमेद बा. प्रशासनिक तइयारी हो चुकल बा आ अब एलाने भर बाकी बा.


एफ डी आई से नीयत सुधर जाई का हो – Anjoria\nDec 26, 2012 भोजपुरी, लस्टम पस्टम\nबाबा लसटमा नंद कहले , भाई रामचेला, जान जा कि लक्ष्मी मैया के सवारी तऽ उल्लू हऽ आ रुपिया पइसा के सवारी जरूर भईंसा होई.\nरामचेला पूछले, कईसे बाबा?\nकाहे कि भईंसा करिया आ बरियार होले सन. जेने जाले सन ओने भीड़ छंट जाला आ जेकरा के मन करे धकिया सकेला. रुपिया भी जवन करिया होला ऊ बड़ा बरियार होला. जेकरा चाहे ओकरा धकिया सकेला, जेकरा चाहे ओकरा किनारा कऽ सकेला. अभी एफ डी आई के मामला देखऽ सरकार माइनारिटी में रहे आ सभके धकिया देहलस. जान जा कि ई शुद्ध सरकार के बल ना रहे. एह में एफ डी आई के ताकत लागल बा. एफ डीआई दुनिया के पैसा के भईंसा हऽ. जे ऊ डिसाइड कऽ लेउ कि एने ढुके के बा तऽ कोनो तरह ढुकिये जाई. भईंसा जे बा. अब जे अंगरेजी जाने ला ऊहे एकर सम्पूर्ण माया जानत होई. ओइसने एगो आदमी हमरा के बतवलस कि एफ डी आई के माने होला फारेन डायरेक्ट इन्वेस्टमेंट. मानें कि विदेश से सीधे पइसा निवेश. हंगामा के सबसे बड़हन कारण सीधा पइसा निवेश बा. लेकिन अब हम का बताईं रामचेला कि पइसा सीधा केने से होला. पइसा अइसन टेढ़ चीज तऽ कहीं ना होला. ना आज बा ना काल्हु यहे ना काल्हु होई. तूं रामचेला अतना घुमल फिरल आ पढ़ल लिखल आदमी बाड़ऽ तूं आजु ले कवनो अइसन आदमी देखले बाड़ऽ कि जेकरा लगे पइसा होखो आ सोझ होखो. माने एफ डी आई पइसा के भईंसा हऽ. भईंसा केहु के परवाह ना करे. श्रीराम शर्मा के किताब में पढ़ने बानी कि भईंसा से बाघो डेराला. इहे कारन बा कि एफ डी आई के सामने मायाहवती जी गरजल भुला गईली. पहलवान नेताजी अखाड़ा छोड़ि के भाग निकलले आ बाहर लगले ताल ठोंके. जे अखाड़ा में ठहर गईल ऊ रगेद दिहल गइल. चाहे हार मान लेहलस. अब ऊ नियम के दोहाई दे रहल बा. अब भईंसा उनकर बात तऽ मानी ना. भगवा पार्टी के लोग राम जी के नांव ले ले के मार गदर मचावे ला आ अतना बात नईखे जानत कि गोंसाई तुलसी दास कहि गइल बाड़े कि ‘समरथ के नहिं दोष गोसाईं.’ पइसा समर्थ होला आ भईंसा भी समर्थ होला. पइसा समर्थ होला आ सबके धकिया देला. अगर तहरा बिस्वास नईखे तऽ सेठन के इहां जा के देखऽ लऽ ना डेरइलऽ तऽ गईलऽ. कवनो समारोह में जा के देखऽ बड़का सेठ के पास आम लोग कइसे हिनहिनात रहेला. ना हिनहिनाई तऽ अइसन धकियावल जाई जईसे भईंसा धकियावे ला. एफ डी आई के ना मनबऽ तऽ उहो वसहीं धकियाई जइसे भईंसा धकियावे ला.\nकुछ लोग कहऽ ता कि एफ डी आई से किसान आ गाहकन के बेसी फायदा बा. माने कि अबले जे लोग किसान आ गाहक के फायदा पहुंचावत रहे ऊ गलती कर रहे. अगर ई ठीक बा तऽ अंगरेजवन के राज के गुलामी काहे कहऽ ता लोग ओकरा के राजनीति के एफ डी आई कहे के चाहीं. अगर ओकरा से ईमानदारी आ जाइत तऽ आज अतना घोटाला ना होईत. बिदेश से खाली पइसा आ सकेला नीयत नाहीं. ऊ तऽ एनहीं के लोग के रही. आ वइसे भी रामचेला पइसा के नीयत कब ठीक रहल. दुनिया के सबसे बड़हन समस्या इहे हऽ.


Bhojpuri: लालू-राबड़ी राज के पुलिस निमन कि नीतीश राज के? - Police of Lalu Prasad Yadav rule is good or administration of Chief Minister Nitish Kumar time is fine know\nBhojpuri: लालू-राबड़ी राज के पुलिस निमन कि नीतीश राज के?\nलालू-राबड़ी राज के पुलिस निमन कि नीतीश राज के?\nरघुनंदन के बात जारी रहे। ऊ आगा कहले, देख ! जब सरकार के खिलाफ बिरोधी गतिबिधि तेज हो जाला तब ओकर धेयान सत्ता बचावे में अधिक अउर शासन में कम हो जाला। जुलाई 1994 में जब पटना हाईकोर्ट लालू सरकार के बिधि बेवस्था फेल होखे के बात कहले रहे तs ओघ घरी लालू जादव अउर नीतीश कुमार में घनघोर लड़ाई शुरू हो गइल रहे।\nLast Updated: March 31, 2021, 5:10 PM IST\nबिधानसभा कांड के बाद बिहार के राजनीत में खलबली मचल बा। हुल-गड़ापा के आरोप में राजद के 21 नेता पs धारा 307 (हत्या की कोशिश) के मोकदमा भइल बा। तीन संघतिया बइठ के बतियावत रहन। रघुनंदन कहले, फगुआ के बिहान भइला बासी पुआ खाइला में एगो अलगे आनंद मिलेला। भिरगु हंस के कहले, अनघा कढ़ी-बरी बन जाला तs ओकरो के सधावे के पड़ेला। बासी कढ़ी के आंच पs चढ़इबs तो ओकरा में अइसन उबाल आई की बुझाई कि कराही के बहरी उधिया जाई। होली के खुमारी अभी उतरल ना रहे। सहदेव मजाक में कहले, हां ! बासी कढ़ी में तनी बेसिये उबाल आवेला। होली के पहिले बिधानसभा में मारपीट के जवन घटना भइल रहे ऊ बुझाता कि अब फेन ताव धरी। तेजस्वी तs नीतीश कुमार के खिलाफ लड़े खातिर ताल ठोक रहल बाड़े। ई बात सुन के रघुनंदन कहले, आज तेजस्वी रोजगार अउर बिधि-वेवस्था के सवाल उठा रहल बाड़े। लेकिन आज से 27 साल पहिले जब लालू जादव मुखमंतरी रहन तs पटना हाईकोर्ट, बिहार में कानून बेवस्था के बेलकुल फेल बतवले रहे।\nबिहार पुलिस पs लागल रहे धृतराष्ट्र होखे के आरोप\nरघुनंदन के बात माने खातिर भिरगु तइयार ना भइले। कहले, पुरान बात के दोहरवला से का फैदा ? बिधानसभा में जवन भइल ओकरा के सही कइसे कहल जा सकेला ? रघुनंदन कहले, देखs ! बिधानसभा के भीतर कवनो घटना के जांच करावे के अधिकार स्पीकर भिरी बा। बवाल कइसे शुरू भइल, के एकरा खातिर जिम्मेबार बा, के एकरा में दोषी बा, ई सब सवाल के जबाब स्पीकर के सिवा दोसर केहू ना दे सके। आज तेजस्वी पटना के एसपी के बरखास्त करे के मांग कर रहल बाड़े। लेकिन जब राबड़ी देवी के सरकार में आर आर परसाद डीजीपी रहन तs पटना हाईकोर्ट अतना कठोर बात कहले रहे कि सरकार के लजाए पड़ गइल रहे। राबड़ी देवी जब बिहार के मुख्यमंत्री रही तs 2000-03 के बीच आर आर प्रसाद डीजीपी रहन। पटना में अबैध भवन निरमान के मामला में डीजीपी कोर्ट में हाजिर भइल रहन। तब जज साहेब उनका से कहले रहन, “आप अवैध भवन निर्माण के मामले में कार्रवाई क्यों नहीं करते ? क्या आपके अफसर धृतराष्ट्र की तरह इतने लाचार हो गये हैं कि वे द्रोपदी (बिहार) के वस्त्रहरण को नहीं रोक पा रहे हैं।” मतलब ई कि ओह घरी अदालत के नजर में बिहार सरकार अउर पुलिस के हालत धृतराष्ट्र जइसन रहे जे जान- बूझ के अनेति के बढ़ावा देत रहे।\nजब कोर्ट कहले रहे, बिहार में बिधि बेवस्था फेल\nरघुनंदन के बात जारी रहे। ऊ आगा कहले, देख ! जब सरकार के खिलाफ बिरोधी गतिबिधि तेज हो जाला तब ओकर धेयान सत्ता बचावे में अधिक अउर शासन में कम हो जाला। जुलाई 1994 में जब पटना हाईकोर्ट लालू सरकार के बिधि बेवस्था फेल होखे के बात कहले रहे तs ओघ घरी लालू जादव अउर नीतीश कुमार में घनघोर लड़ाई शुरू हो गइल रहे। अदालत के ई टिपनी के तीन चार महीना पहिले से नीतीश-लालू में अनबन शुरू हो गइल रहे। जुलाई में जनता दल के विभाजन हो गइल रहे। जार्ज फरनानडिस के अगुआइ में जनता दल जार्ज बन गइल रहे। ओह घरी चर्चा चले लागल कि लालू जादव खेमा के 35 बिधायक नीतीश कुमार देने आवे के तइयारी में बाड़े। लालू सरकार पs खतरा मंडराये लागल। एह दांव-पेंच में लालू जादव के टोटल ताकत सरकार बंचावे में लाग गइल। शासन बेवस्था लुंज-पुंज हो गइल। नीतीश कुमार आरोप लगा देले कि लालू जादव बेक्तिवादी हो गइल बाड़े। ऊ पाटी में आपना बेक्तिपूजा के बढ़ावा दे रहल बाड़े। हमरा कतनो समझवला के बादो लालू जादव ना मनले। तब मजबूरी में उनका से अलगा होखे के पड़ल।\nजब बिधायक लोग पुलिस के पीट के कइले घाहिल\nसहदेव बहुत देर से रघुनंदन अउर भिरगु के बात सुनत रहन। ऊ कुछ सोंच के कहले, राजनीति के रंग-ढंग भी अजबे बा। आज बिहार में बिधायक लोगन के पुलिस से पिटाये के बात मुद्दा बनल बा। लेकिन आठ साल पहिले महाराष्ट्र में बिधायक लोग ही बिधानसभा में पुलिस अफसर के पीट-कूट के बराबर कर देले रहन। 2013 के बात हs। ओह घरी महाराष्ट्र में कांग्रेस-एनसीपी के सरकार रहे। विधानसभा के सत्र चलत रहे। एक दिन निरदलीय बिधायक क्षितिज ठाकुर हाईस्पीड में कार चला के आवत रहन। ट्रैफिक पुलिस अफसर सचिन सूर्यवंशी ड्यूटी पs रहन। ऊ बिधायक जी के कार रोक के चलान काट देले। बिधायक जी पुलिस अफसर के स्पीकर से शिकायत कइले। सचिन सूर्यवंशी के बिधानसभा में पेशी भइल। जब सचिन सूर्यवंशी बिधानसभा पहुंचले तs अचके में उनके सामने बिधायत क्षीतिज ठाकुर पड़ गइले। उनका साथे चार बिधायक अउरी रहन। एकरा बाद आरोप लागल कि पांचों बिधायक मिल के सचिन सूर्यवंशी के खूब पिटाई कइले। बिधानसभा के बरामदा में फैटा-फैटी, मारा मारी देख के सभे अचरज में पड़ गइल। पुलिस अफसर सचिन घाहिल को के नीचे गिर गइले। बिधानसभा के स्पीकर मामला के जांच करवले। मारपीट करे वला पांचों बिधायक के एक साल खातिर सदन से निलंबित कर देल गइल। सचिन सूर्यवंशी के भी सस्पेंड कर दिहल गइल। मतलब कार्रवाई के लपेटा मैं दूनो पक्ष आइल रहे। अब देखे के बा कि बिहार के घटना के का नतीजा निकले ला। अतने बात पs तीनों संघतिया के बतकही खतम हो गइल।


Sep 29, 2010 भोजपुरी फिल्म\nसभकर हीरोइन बनत बाड़ी पाखी हेगडे\nभोजपुरिया नौजवानन के दिल के धड़कन बन गइल पाखी हेगडे सुपर स्टारन से ले के नवही स्टारन तक, सभकर, हीरोइन बनत बाड़ी आ हर बेर आपन निमन छाप छोड़ जात बाड़ी. साथ ही साथ ऊ सगरि निर्माता निर्देशकनो के पसन्द बनत जात बाड़ी.\nदिनेशलाल निरहुआ आ पाखी हेगडे के जोड़ी भोजपुरी सिनेमा के सबले हिट जोड़ी ह. बाकिर दोसरो सुपर स्टारन का साथे पाखी ओतने धमाल मचा देबेली. रविकिशन का साथ लहरिया लूटऽ ए राजा जी में उनकर जोड़ी दर्शकन के दिल लूटत बिया. मनोज तिवारी का साथे उनकर जोड़ी भईया हमार दयावान में आवत बा. एह फिल्म में उनकर काम देख के मनोजो तिवारी पूछ दिहलन, कहाँ रहलू हा अतना दिन ले ?\nसईयां भइल परदेसिया\nपिछला दिने प्रभा प्रोडक्शन का बैनर में सोनपुर निवासी निर्माता रामजीत सिंह बाबा हरिहर नाथ मन्दिर में पूजा अर्चना का बाद\nसईंया भइल परदेसिया नाम के भोजपुरी फिल्म बनावे के घोषणा कइले. जानकारी देत संजय भूषण पटियाला बतवले कि एक्शन कामेडी लव पर बनल एह फिल्म के निर्देशन नरेन्द्र प्रसाद सिंह करीहें. कथा, पटकथा, गीत, संवाद रामजीत सिहं के रही जबकि संगीत दीहें राकेश त्रिवेदी आ लाल पाठक.\nपहली नजर को सलाम\nपराग इन्टरटेनमेंट प्रा॰लि॰ का बैनर में राज कुमार प्रसाद अपना फिल्म पहली नजर को सलाम के निर्देशन खातिर मनोज झा के अनुबंधित कइले बाड़न. जानकारी देत संजय भूषण पटियाला कहले बाड़न कि कम उमरिया प्रेम का कहानी पर बनल एह फिल्म के शूटिंग नवम्बर से बिहार का लोकेशन पर करावल जाई.\nवफादार नौकर का भूमिका में सुदीप पाण्डेय\nहैरी फर्नांडिस निर्देशित फिल्म भोजपुरिया भईया से अपना अभिनय के सफर करे वाला सुदीप पाण्डेय अपना शानदार एक्शन से आपन पहिचान पहिलके फिल्म से बना लिहलन. ओकरा बाद उनकर कई गो फिल्म अइली सँ. पिछला दिने आइल फिल्म हमार ललकार में सुदीप के अभिनय बहुते मजगर रहल. अब उनकर फिल्म कुर्बानी आवे वाली बा. एह फिल्म का बारे में बतियावत सुदीप पाण्डेय कहलन कि,\nकुर्बानी एक्शन से भरल बा जवना में हम एगो वफादार नौकर के भूमिका कइले बानी जे अपना मालकिन के कई बेर गलत काम करे से रोकत बा. साउथ के निर्माता रामजी फिल्म्स के एह फिल्म में साउथ के स्टार सुहासिनी का साथे काम करे अनुभवो बहुत बढ़िया रहल. निर्देशक फणिराज जतना खूबसूरती से एह फिल्म में एक्शन पेश कइले बाड़न ओकरा के देख दर्शक गदगद हो जइहें. एकसेएक खतरनाक सीन हम खुदे कइले बानी एह फिल्म में. दर्शक देख के जनिहें कि बाकी फिल्मन के एक्शन से ई कतना अलगा बा.\nBhojpuri Film producers getaupper hand in IMPPA elections\nखरकट न्यूज में चहुँपलन पवन सिंह


बतकुच्चन – २६ – Anjoria\nसितम्बर 4, 2011 बतकुच्चन\nमानत बानी कि बरसात के मौसम बा. कहीं कम त कहीं बेसी बरखा पड़त बा. बाकिर एकर मतलब ई त ना भइल कि सड़कि के कादो पाँकि हँचाड़ खोभाड़ि के चरचा हम सबेरे सबेरे शुरु कर दीं. आखिर हर बाति के एगो आपन समय होला. लेकिन देखत बानी कि बतकुच्चन करे वालन के गिनिती बढ़ले जात बा. चारो तरफ आजु बतकूचने हो रहल बा. हालात अइसन बा जइसे कि कवनो लंठ सामने वाला से पूछत होखे कि गठरिया तोर कि मोर, जानत बानी कि गठरिया हमरे ह बाकिर ओकर हाव भाव देख के लागत बा कि अगर कह दिहनी कि मोर त ऊ पहिले कपरवा फोड़ि तब गठरिया छोड़ी. अइसना में हम का, नीमन नीमन लोग के बेंवत ना होई कि कह देव कि गठरिया मोर. आ तब ऊ लंठ बहुते आराम से हमार गठरिया अपना कान्हि पर टँगले चलि दी. बाकिर बाति शुरू कइले रहीं कादो पाँकि हँचाड़ खोभाड़ि से आ ओहिजे लवटत बानी. देश के राजनीति आ सड़कि के हालात दुनु एह मौसम में एके जइसन लागत बा. बाति कादो तक ले सीमित रहीत तबो कवनो बाति ना रहल ह. कगरिया के निकल जाइत आदमी काहे कि कादो थोड़ही दूर ले पसरल रहेला आ पाँकि से गीलो तनी कमे रहेला. बाकिर एहिजा त पाँकिओ के अतना लसारल गइल बा कि हँचाड़ हो गइल बा. हँचाड़ पाँकि ढेर हो गइला पर आ ओकरा से ढेर लोग भा जानवर के अइला गइला से बनेला. आजु के राजनीति हँचाड़ जस हो गइल बा. खोभाड़ि कह देब त कुछ लोग के बाउर लाग जाई, काहे कि सूअर के बाड़ा में बनल हँचाड़ के खोभाड़ि कहल जाला. देखे वाला के भले ऊ खोभाड़ि घिनावन लागत होखे, सूअरन खातिर त उहे स्वर्ग होला. ओहिमें मजा से लोटात पोटात रहेले सँ. राजनीतिओ का खोभाड़ि में वइसहीं लोटाए पटाए वालन के कमी नइखे. बाकिर ओह लोग के हम सूअर ना कहि सकीं काहे कि हमरा आपन विचार अभिव्यक्ति के कतनो अधिकार होखे विशेषाधिकार वालन से हमेशा डर लागेला. एहि से हम करिया कोट भा उज्जर टोपी वालन का खिलाफ कुछ ना बोली. अगर अनजाने में कबो कुछ मुँह से निकल जाव भा लिखा जाव त दोसर बाति बा. अब निकलत बानी एह हँचाड़ से. अगिला अतवार फेर भेंट होखी.


गंगा किनारे शनिचर सिंह के आतंक – Anjoria\nएह घरी उत्तर प्रदेश के चुनावी माहौलो में, जब पुलिस बहुते सक्रिय बिया, बनारस में शनिचर सिंह नाम के एगो खूंखार अपराधी दहशत फइला के रखले बा. प्रशासन ओकरा सोझा बेचारा बनि गइल काहे कि ओकरा दू दू गो महारथी राज कुमार पांडे अउर दिलीप जायसवाल से शह मिलत बा.. वइसहो शनिचर सिंह के खासियत रहल बा कि जहँवे जाले तहँवे आतंक मचा देल. एह घरी ऊ बनारस में बाड़े. आ ओहिजा ऊ खुद नइखन आइल उनुका के राज कुमार पांडे आ दिलीप जायसवाल बोलावा भेजके बोलवले बाड़े.\nसोचत होखब कि ई शनिचर सिंह आखिर ह के आ कब आ गइल ? त बता देत बानि कि नाम आ काम बदले में माहिर आ खलनायिकी के सिरमौर मानल जाये वाला एह शख्स के असली नाम ह अवधेश मिश्रा, जवन केहु के परिचय के मोहताज नइखन. अपना अदाकारी से भोजपुरी खलनायकी में नया रंग भर देबे वाला अवधेश मिश्रा भोजपुरी के नंबर वन निर्देशक राज कुमार आर.पांडे के फिल्म “गंगा के सौगंध” में शनिचर सिंह नाम के खलनायक का किरदार में बाड़न. अपना हर फिल्म में अपना अभिनय से सभका के कायल बना देबे वाला अवधेश मिश्रा के एह फिल्म में एगो नया लुक दिहल गइल बा.\nबकौल अवधेश – ऊ एगो कलाकार हउवन आ उनुकर कोशिश रहेला कि अपना किरदार में बदल जासु, ओकरा के आत्मसात कर लेसु. अगर कलाकार अपना एह काम में सफल हो जाव त परदा पर एकर बढ़िया रिजल्ट देखे के मिलेला.\nबहरहाल शनिचर सिंह के आतंक से घबड़इला के जरूरत नइखे काहे कि शनिचर के फन के कचार मारे खातिर ट्रक ड्राइवर सुपरस्टार पवन सिंह आ राइजिंग स्टार खलासी चिंटू एहिजा मौजूद बाड़े.\nअपना न्यूज के रपट\n3 फरवरी से देखावल जाई भोजपुरी की सबले महंग फिल्म ‘‘खून पसीना’’


टटका खबर, 22 अक्टूबर 2017, अतवार – टटका खबर\nCategories Select Category TatkaKhabar (1,917) अपराध (581) उत्तर प्रदेश (1,691) खुला मंच (7) खेल (291) चुनाव (267) टटका खबर (163) देश-दुनिया (1,306) बिहार (1,587) भोजपुरी पट्टी (445) मनोरंजन (200) राजनीति (850) रोजी-रोजगार (103) विधानसभा (86) व्यापार (276) शिक्षा (210)\nटटका खबर, 22 अक्टूबर 2017, अतवार\nबंगला देश के ढाका में हो रहल एशिया कप हॉकी टूर्नामेंट के मैच में भारत के टीम पाकिस्तान के चार गोल से हरा दिहलें. पाकिस्तान एकहू गोल ना कर पवलसि. अब मलेशिया आ कोरिया का बीच होखे वाला सेमीफाइनल जीते वाली टीम से भारत के मुकाबला फाइनल मैच में होखी.\nगाजीपुर में काल्हु एगो पत्रकार आ संघ कार्यकर्ता राजोश मिश्र के गोली मार के खून क दीहल गइल. राजेश मिश्रा अपना दुकान में बइठल रहन जब मोटरासाइकिल से आइल तीन गो बदमाश उनुका प गोली झोंक गहले सँ. एह हमला में घवाहिल राजोश मिश्रा के भाई के गम्हीराह हालत में बनारस का एगो अस्पताल में इलाज खातिर भरती करावल गइल बा.\nबिहार बोर्ड के मैट्रिक परीक्षा फगुआ से पहिले करा लीहल जाई. बोर्ड एलान कइलसि कि 21 फरवरी से 28 फरवरी ले दू पाली में सगरी इम्तिहाल करा लीहल जाई.\nअफवाहन प धेयान मत दीं. रिजर्व बैंक साफ कह दिहलसि कि बैंक खाता के आधार नम्बर से जोड़ल जरुरी बा. एने हवा उटल रहुवे कि रिजर्व बैंक का तरफ से अइसन कवनो निर्देश जारी नइखे भइल कि खाता के आधार से जोड़ल जरुरी बा जवना का बाद रिजर्व बैंक बाकायदा सूचना जारी क दिहलसि.\nएह सरकार से सबले अधिका परेशानी टेक्स चोरन के बा. देश के माहौल बिगाड़े में ई लोग पूरा ताकत लगा दिहले बा. अइसने टैक्स चोरी करे वाला एगो समूह हवे प्रोफेशनल के जे फीस त जम के लेलें बाकि ओकर रसीद देबे में आनाकानी करेलें. अब इन्कम टैक्स विभाग एह लोग प धेयान देबे के शुरुआत क दिहलै बावे. समय रहते चेत जाईं सभे. काहें कि सरकार के मानना बा कि गेहूं पीसाव त पिसाव, कवनो घुन बाचे के ना चाहीं.\nबिहार में सिपाही बहाली खातिर होखे वाला लिखित परीक्षा आजु अतवार का दिने करावल जा रहल बा. इम्तिहान एक पाली में होखी.\nबिहार सरकार बिहार के मेडिकल कॉलेजन में इमरजेन्सी के बेड बढ़ावे के फैसला कइले बिया. पीएमचीएच में 100 बढ़ावत गइल बा, आईजीआईएमएस में 50 बेड आ एनएमसीएच में 50 बेड बढ़ावल जाई. एही तरह सगरी मेडिकल क़लेज अस्पतालन में इमरजेन्सी सेवा के विस्तार कइल जाई.\nअबहीं एक महीना पहिलहीं जेल से निकल के आइल बदमाश रमेश गोप उर्फ छोटा मक्खन के गैंगवार में गोलियन से भूंज दीहले सँ विरोधी. काल्हु शनिचर के दुपहरिया में ऊ अपना मेहरारू से भेंट करे अपना ससुराली गइल रहुवे. रामजीसक के रवि गोप प ई खून करे के अछरंग लगावल जात बा.\nअफगानिस्तान के काबुल में काल्हु शनिचर का दिने इस्लामी आतंकियन के कइल एगो फिदायिन हमला में 15 गो अफगानी सैनिकन के मौत हो गइल. ई सैनिक मिलिटरी अकादमी से एगो मिनी बस से अपना बेस प जात रहलें जब ई हमला हो गइल.\nTags: अफगालिस्तान, इन्कम टैक्स, इमरजेन्सी सेवा, पाकिस्तान, बिहार बोर्ड, सिपाही बहाली, हॉकी टुर्नामेंट


टटका खबर, बियफे, जेठ अन्हरिया नवमी, 2078 विक्रमी – टटका खबर\nदेश-दुनिया भोजपुरी पट्टी व्यापार\nJun 3, 2021 आजमगढ़, कौशांबी, गाजीपुर, गोण्डा, जौनपुर, तरुण तेजपाल, प्रयागराज, भदोही, विस्फोट, शेयर बाजार, सारण\nकाल्हु बुध का दिने देश के शेयर बाजार में बिकवाली के दौर दिन भर चलला का बाद आखिरी आधा घंटा में जोरदार लिवाली आइल. काल्हु सेंसेक्स गिरावट का साथ 51849 अंक पर बंद भइल बाकिर निफ़्टी महज सवा अंक के बढ़ोतरी का साथ 15576 अंक पर बंद भइल. विदेशी बाजारन से मिलत संकेत बतावत बा कि आजु वायदा बाजार के साप्ताहिक निपटान का दिने बाजार तेजी का साथे खुलिहें आ निफ्टी नया ऐतिहासिक स्तर छुए खातिर बढ़ी. हालांकि निवेशकन के चाहीं कि फूंक फूंक के डेग धरसु काहे कि अइसन कवनो मूलभूत कारण नइखे जवन एह तेजी के आधार बन सको.\nबिहार के मुख्यमंत्री नीतीश कुमार काल्हु कहलन कि राज्य के इंजीनियरिंग आ मेडिकल कॉलेजन में दाखिला खातिर कम से कम एक तिहाई सीट लइकियन खातिर आरक्षित कइल जाव. एहसे लइकियन में उछाह आई आ ऊ तकनीकी आ अध्यवसायिक शिक्षा ओर बढ़े के कोशिश करीहें.\nजाँच, खोज, आ इलाज के आधार पर कोरोना छूत पर बहुते हद ले काबू पा चुकल उत्तर प्रदेश में मंगल ले पांच करोड़ से अधिका लोग के कोरोना टेस्ट करावे के रिकार्ड बन गइल बा.\nबलात्कार का मामिला में गोवा पीठ से रिहाई पा चुकल तरुण तेजपाल का खिलाफ गोवा सरकार बॉम्बे हाई कोर्ट में गोहार लगवले बिया. हाई कोर्ट एह गोहार के सुने से पहिले तहलका के प्रधान संपादक रहल तरुण तेजपाल के नोटिस जारी कइले बा.\nगोण्डा के वजीरगंज इलाका के टिकरी गांव में मंगल देर रात एगो दू मंजिला मकान धमाका से भस गइल. एह हादसा में ओह मकान में रहे वाला मुस्लिम परिवार के नाहियो त आठ जने के मौत हो गइल आ सात जने अउर घवाहिलो बाड़े. कहल गइल कि विस्फोट रसोई गैस सिलिण्डर में आग लगला से भइल. बाकिर घटना के जाँच करे आइल आतंकवाद निरोधक दस्ता, बम निरोधक दस्ता, स्पेशल फोरेंसिक टीमन समेत कई जांच एजेंसियन के जाँच में अबहीं ले सिलिण्डर के टुकड़ा नइखे मिलल.\nअइसने एगो दोसर हादसा भदोही जिला के गोपीगंज कोतवाली इलाका के गहरपुर गांव में भइल जहवाँ पटाखा बनावत में विस्फोट हो गइला से मकान के चहारदीवारी ढह गइल आ पटाखा बनावेवाला मुसलमान कारोबारी घवाहिल हो गइल.\nकौशांबी के सैनी इलाका के अटसराय गांव में एगो औरत फांसी लगा लिहले बिया. कारण का रहे एकर जाँच हो रहल बा.\nसेना में भरती भइला का बाद गाजीपुर के एगो जवान के मौत सड़क हादसा में हो गइल. अगिला दिने ऊ गाजीपुर के अपना गाँव आवे वाला रहुवे.\nप्रयागराज के नवाबगंज इलाका में एगो लइका के माथा पर रॉड से मार के ओकर जान ले लीहल गइल.\nआजमगढ़ के बरदह इलाका के मोहम्मदपुर फेटी गांव में बाइकन पर आइल आधा दर्जन अपराधी एगो नवही के गोली मार के बत्या कर दिहले स. ओकरा बाद ताबड़तोड़ फायरिंग क के दहशत पसारत भाग निकलले स.\nसारण के रिविलगंज इलाका के टेकनिवास गाँव के एगो आदमी बाइक से आवत घरी दाउदपुर बाजार का लगे भइल सड़क हादसा में घवाहिल हो गइल. बाद में इलाज का दौरान ओकर मौत हो गइल. धक्का मारे वाला वाहन के पता नइखे चलल.\nजौनपुर के मुंगराबादशाहपुर इलाका के इटहरा गांव में बुध का सबेरे एक दिन पहिलहीं खरीद के लगावल इनवर्टर के स्वीच से लागल करंट के झटका से एगो नवही के मौत हो गइल.\nसारण में पूर्वोत्तर रेलवे के छपरा- वाराणसी रेलखंड के गौतम स्थान टीसन का लगे बुध के सबेरे एगो अज्ञात आदमी के लाश बरामद भइल बा. ओकर हत्या छूरा घोंप के होखे के अनेसा बा. ओकर उमिर करीब 50 बरीस के होखी.


पवन सिंह धमाल कइलन – Anjoria\nफरवरी 24, 2014 पवन सिंह, प्रतिज्ञा २\nएह घरी फेरु भोजपुरी सुपरस्टार पवन सिंह के धमाल भोजपुरी बॉक्स ऑफिस प मचल बा. एह साल पवन सिंह के रिलीज पहिल फिलिम ‘प्रतिज्ञा 2’ बिहार के 35 गो सिनेमाघरन में कमाल के बिजनेस करत बिया.\nएह फिलिम में पवन सिंह के किरदार अपना बाप के हत्या के बदला खलनायक बनल सुशील सिंह से लेत बा. पवन इंस्पेक्टर के किरदार में बाड़न आ नायिका बाड़ी काजल राघवानी.\nपवन सिंह के अगिला रिलीज होखी ‘कट्टा तनल दुपट्टा पर’.


भाव के खरिहान में ‘कठकरेज’ – Anjoria\nSep 2, 2013 कठकरेज, कहानी-संग्रह, केशव मोहन पाण्डेय\nकला-साहित्य कवनो भाषा में होखे ओकर महत्व सबसे उपर होखेला. साहित्य समाज के रास्ता देखावेला, अपना साथे लेके चलेला आ अपना संस्कृति के पहिचान करावेला. साहित्य के बाग-फुलवारी जेतने हरियर, कंचन-कचनार रही समाज ओतने पलत-बढ़त, फरत-फुलात आ टह-टह-टहकार रही. साहित्य कवनो जाति-समप्रदाय, गरीब-अमीर के थाती ना हउए. साहित्य त अमरित के फुहार हउए, जेही एह फुहार में भींज जाला उहे मदमस्त होके झूमे लागेला.\n“गाछन से अबो बुन्नी टपर-टपर टपकता आ चिरइअन के ऊ बिलायती भाषा चारू ओर सुनाता. चिरइअन के साथे फतिंगो आकाश के सिंगार करत बाड़े. लागत बा कि आदितमल के गुदगुदा के उनकर चादर हटावल चाहत बाड़े.” “बरम बाबा के सगरो गाछ नइखे भींजल त बुझाता कि केहू सुतला में उनका मुड़ी पर एक कचोरा पानी गिरा देहले बा.” एतना सुनर भाव के डाढ़-पात से लदरल बा ‘कठकरेज’.\nकेशव मोहन पाण्डेय के लिखल नया कहानी-संग्रह के नाम हउए ‘कठकरेज’. संग्रह के पहिला कहानी के नाम बा ‘लिट्टी’ दिल में सिहरन उठावेवाली कहानियन के संउसे द्वश्य साफ-साफ झलकत बा. नव गो कहानियन के सुनर माला आ ओह में मोती जइसन सुनर-सुनर शब्द. एक-एक कहानी में अलग-अलग भाव के सुगंध. जे एक बेर पढ़ी बेर-बेर पढ़े खातिर अकुला जाई. दुसरका कहानी के शीर्षक ‘करनी के फल’ में एगो सिधवा आ ईमानदार मंहथ के साथे दगाबाजी जाटा के खेल भांपे लायक बा. दुष्ट जाटा के करनी अइसन बा कि उ लहलहात फसल के भइसिन से चरवावे में आ गऊ हत्या करे में ओकर आत्मा ना काँपल. अंत में ओही धवरी गाय के खूंटा पे गिरल, पेट फाटल आ परान पखेरू बन के उड़ गइल ओकर. ‘भकजोन्ही’ के सुंघनी लाल जाति के लाला बाड़न. छली, झूठा, कामचोर बाकिर आत्मविश्वास से लबालब भरल पात्र. बाप बने के मैदान में निकहा सफल बाकिर मेहनत-मजदूरी में ओतने असफल. इनका बारे में लेखक के कलम कहता – ‘गाछ पर भकजोन्ही अपना छली रूप पर घमण्डे डूबत-उतरात रहली सँ. बरला पर त चनरमो के कुछ ना बुझऽ सँ बाकिर बुतइला पर अस्तिवे खतम हो जाए.’ संग्रह के कहानी जे भी ‘महतारी’ पढ़ी ओकर आंख बेर-बेर डबडबा जाई. मउनी में कसे लायक विधवा जोन्हिया काकी के मइल आंचर से ममता के मिठास बरीसऽता. पंजाब में रहे वाला पूरन आ पतोह के जब इयाद आवेला उनका आँख से पानी छलक जाला. महतारी के रोंवां-रोंवां में अपना पूत खातिर आशीर्वादे भरल रहेला. संउसे कहानियन के ताना-बाना जमीनी रहन-सहन से जुड़ल बा.\nधूमधाम से बारात आइल. बड़ी परेम से समधिमिलान भइल. बाकिर ई का? सेराइल पूडी खातिर बारात वापस जाए के धन्ध लाग गइल. ‘बेटहा’ कहानी में इहे जूझ लागल बा. हमनीन के शादी-बिआह में बेटहा के अकड़ रस्सी के अईठन जस होखेला. अपना घरे भलही बासी रोटी खात होइहें बाकिर समधियाना में तातल पूड़ी चाहीं. बेटिहा त बेचारा बनके घिघियात रहेला अइसे, कि जइसे बेटी पैदा कर के सबसे बड़का पाप कर दिहले होखे. लईकी के एगो बात से पासा पलट जात बा. ‘पवितर लहर’ में सुन्नर बाबा के पतरा से कथाकार लड़त लउकत बाड़न. घर में नया-नवेली दुलहिन आइल बिया, उ भूखे-पियासे छटपटात बिया, कंठ सुखाइल बा, बेहोश बिया बाकिर बाबा के पतरा में दू घंटा बाद के साइत बा. बाप के देवता जइसन माने वाला बेटा आज उनकरे विरोध में खड़ा भइल – “हम लात मारऽतानी तहरा ई विधि-विधान……” पारम्परिक रिति-रिवाज प चोट करत लेखक के कलमो बदलाव के पक्ष में खड़ा बा. किताब के अंतिम कहानी के नाम ‘कठकरेज’ हउए. कहानी के चित्र मर्मस्पर्शी आ सुन्नर बा. जुगुल चौबे के संघर्षमय जीवन पोरे-पोरे दरद से भरल बा. दू-दू गो जवान बेटा के कान्ध दे दिहल बाप के करेजा त काठे के नु होई. कुफुत में देह सुखा के कांट हो गइल. दिन-रात पूजा पाठ करेवाला चौबे जी के अब केहू पे भरोसा ना रहल. ना भगवान प ना आदमी प. दिन-रात बभनइति करावेवाला बाभन आदिमी मांस-मछरी खाए लागल.\nभोजपुरी पंचायत प्रकाशन से प्रकाशित ई पहिला कहानी-सग्रह हउए. ‘कठकरेज’. कहानी संग्रह के सभ कहानीयन में अजब-गजब के भाव समाइल बा. एक-एक कहानी आपने गांव-जवार में घटल घटना लागत बा. सभ पात्र चिन्हल-चिन्हावल लागत बाड़ें. आपन माटी आपन खेत-खरिहान, रीति-रिवाज के महक समाइल बा. हालांकि कवनो-कवनो कहानी में कतहीं-कतहीं भाव के गहराई के कमी खलत बा. तबहियो ठेंठ शब्दन के प्रयोग सराहनीय बा. कुल मिला के संग्रह रोचक आ पढ़े लायक बा. लेखक केशव मोहन पाण्डेय के कोशिश सार्थक बा. सफल बा. उपजाऊँ बा. आशा बा पाण्डेय जी के कलम निरन्तर बिना थकले आगे बढ़त रही आ भोजपुरी साहित्य फरत-फुलात रही.\nपुस्तक:परिचय, कहानी-संग्रह कठकरेज\nलेखक: केशव मोहन पाण्डेय\nप्रकाशक आ मुद्रक भोजपुरी पंचायत प्रकाशन, नई दिल्ली\nकीमत : ९० रूपिया\nएगो अनूदित कविता – "फतिंगा"\n6 thought on “भाव के खरिहान में ‘कठकरेज’”\nta hamhu padhem aa batayem ki ka sacha hu badhiya ba\nkitab ki samiksha hi usaki samriddhi ko bata rahi hai.\nSir, yah kitab kaise milegi.\nसबसे पहिले हार्दिक धन्यवाद!\nहम पहिलहूँ से जानत रहनी हँ कि रउरा ताकतवर चित्रकारी के साथे नोकदार कलम के कलाकार हई, आज त छछात हमही गवाह बन गइनी। ई समीक्षा पढ़ के हम सचहूँ भकुआ गइनी हँ। भकुअइनी हँ ए से कि कई गो अइसन ठाव बा, जहवा हम सोचलहीं नईखी, रउरा ओहू के गीत गा के हमरा कहनियन के अमर क देहले बानी। हम त तरि गइनी। रउरा के एक बेर फिर से धन्यवाद आ धन्यवाद एह अंजोरिया के!\nbhojpuiri bhasha ja khati saundary, kahani ke harek bimb ko ek alag najariya se dekhane ka kakaushal me keshaw mohan jee ki adhubut shaili inke rachnao kojiwant banati hai …bahut sundar samiksha\nबहुत -बहुत बधाई पाण्डेय जी।\nतब त पढ़ल जरुरी बा।


एका (एकता) के अभाव - प्रिंस रितुराज दुबे - मैना: भोजपुरी साहित्य क उड़ान (Maina Bhojpuri Magazine)\nHome प्रिंस रितुराज दुबे Lekh एका (एकता) के अभाव - प्रिंस रितुराज दुबे\nएका (एकता) के अभाव - प्रिंस रितुराज दुबे\nपरसतुत लेख भोजपुरी के पहचान ना मिलला पर एगो लेख प्रिंस रितुराज लिखने बानी। एमे उहाँ के भोजपुरी के दासा खाती भोजपुरिया लोगन के दोसी पावत बानी। ई बात बहुत हद ले सही बा की आज भोजपुरी के इज्जत ना मिले के पीछे भोजपुरिया लोगन जे ढेर दोस बा औरी केहू ले। जले हम आपन इज्जत ना करब तले कईसे केहू हमार इज्जत करी।\nसबसे बड़हन सवाल इ बा की केतना लोग आपन मईभासा (भोजपुरी) के लेके एकजुट बा लो? केतना लो क आपन अस्तित्व से मतलब बा?\nकेतना लो इ कह के निकल जाला की एकरा फेरा में पड़ के कऊनो खाए के मिले वाला बा। अगर इहे बात झारखण्ड में रहेवाला बंगाली सोचले रहतन त आज झारखण्ड के दूसरा भासा में उर्दू के साथे साथ बंगला ना शामिल भईल रहित। भोजपुरी भासा भासी से बहुत कम लोग बंगाली के झारखण्ड में रहेला एकरा बादो बंगाली के एका के नतीजा ह की आपन आन्दोलन से बंगाला के झारखण्ड के दूसरा भासा के दर्जा मिल गईल। एही चीज के कमी हमनी के भोजपुरी भासा भासी (यूपी,झारखण्ड,बिहार) के लोग में बा। हमनी के एकरा के नकार नईखी सकत।\nपाकिस्तान आ बंगलादेस के मुदा के देखल जाव त इहे बात सामने आवता की बंगाली मुस्लमान (पूर्वी पाकिस्तान) के एका के चलते आज बंगलादेस अलगा देस बा, पाकिस्तान से हट के। भारत से अलगा होला के बाद पाकिस्तान में बगंला भासा के महता न दिहल जात रहे। पाकिस्तान सरकार के कहनाम रहे की हमनी के मुस्लमान हाई त हमनी के खली उर्दू के लेके चले होई। इहे बात पूर्वी पाकिस्तान (बंगाली मुस्लमान) के ठीक ना लागल उ लो के कहनाम रहे की हमनी के मातृभाषा बंगला ह भले हमनी के मुस्लमान हाई बाकिर पाकिस्तान में उर्दू के सघे सघे बंगला के महत्व देबे होई। बाकिर पाकिस्तान एकरा के ना मनलस आ बंगाली मुस्लमान आपन अलगा देश के गठन कईलन। आज उनकर अलगा पहचान बा।\nएगो वेब साईट के जरिये हमरा इ पता चलल बा की भोजपुरी के सहायक भासा मगही से ही बंगला भासा के जनम भईल बा। जब मगही से बंगला निकलल, ओ समय में बंगला कैथी लिपि में लिखल जात रहे। बाद में बंगला के अलगा लिपि के गठन भईल। आज सान से पश्चिम बंगाल(भारत) अऊर बंगलादेस में आपन सान से परचम लहरावता।\nअफ़सोस के बात इ बा की भोजपुरी भासा भासी के एतना बड़हन तादाद होला के बावजूदो भोजपुरी के ओकर आपन पहचान न मिल पावल। एकर सबसे बड़हन दोसी झारखण्ड,यूपी,बिहार के लोग बा। भोजपुरिया लोग आपन पहिचान के पहिचान नईखे पावत। एतना बड़ संख्या में बिधायक आ सांसद भोजपुरी भासा भासी क्षेत्र में बा लो एकरा बावजूदो भोजपुरी के अस्तित्व के बारे में कबो आवाज नईखे उठवले लो।\nफिल्म इंडस्ट्री भोजपुरी भासा के लोग तक पहुचावे में मुख्य भूमिका निभावले बा ताकी देस प्रदेस के लोग के दिमाग में ढुक पावे की भोजपुरी जइसन भासा बा भारत में। इ चीज के सबसे जादे आगे बढ़ावे में मनोज तिवारी ‘मृदुल’ जीं निअर कलाकारन के अहम भूमिका बा। अब मनोज जी दिल्ली में सांसद बन गईल बाड़े एकरा से उनसे कुछ जादे आस बा की कुछ भोजपुरी के सन्दर्भ में कुछु करिहे। एकरा से पाहिले सत्रुधन सिन्हा पटना साहिब से सांसद रहले बाकिर ओ समय में कांग्रेस सरकार भोजपुरी के राजनिति मुदा बना के रख देहलस। सत्रुधन सिन्हा संसद में भोजपुरी के लेके आवाज उठवले रहन बाकिर बिपक्षी दल के सांसद इ बात पर जोर न दिहल लो। नितीश सरकार में बिनय बिहारी बिधायक भोजपुरी के मामले में नितीश के जरिये कऊनो ठोस कदम ना उठवलन। कुछ लोग औरी कलाकार बाड़े जे खाली पईसा से मतलब राखेला आ टीवी स्क्रीन पर जनता के उलू बनावे खातिर भोजपुरी के पक्ष में बोले ला। गिनती बहुत बड़ बा औरी कुछ नाँवो बड़ बा। देखल गइल बा कि इ लोग भोजपुरी के फईलावे के काम कम औरी होर लागा के भोजपुरी लोकसंस्कृति में फुहरपन जादे भरले बा।\nजब इन्सान एकजुट होके कऊनो काम के करे ला त उ काम आसन हो जाला। बाकिर इहाँ त खाली बड़ बने के चकर बा। एहे देखल गइल बा कि हिंदी में असफलता के बादे भोजपुरिया लोग भोजपुरी कि ओर मूँह करेला औरी जदी हिंदी में उनकर अलगा पहचान रहित त उ भोजपुरी के पुछ्वो ना अईते। एकरो बड़ बेमारी बा आत्ममुग्धता के। भोजपुरी के केवनो कलाकार होखे गायक, अभिनेता, कबि चाँहे लेखक सब ए बेमारी से सब बेमार बा औरी होर लगवले बा कि हम बड़ तऽ हम बड़ऽ।\nअंक - 13 (3 फरवरी 2015)\nप्रिंस रितुराज दुबे3फ़रवरी 2015 को 6:25 pm\nबहुत बहुत धन्यबाद जी\nप्रिंस रितुराज दुबे3फ़रवरी 2015 को 6:26 pm\nhamar mob. no de saktani


बतकुच्चन – ९६ – Anjoria\nFeb 1, 2013 बतकुच्चन\nसोचऽतानी कि अगर एके जइसन मतलब वाला कई गो शब्द ना रहीतन स त हमार बतकुच्चन कइसे चलीत. पिछला दिने ट्वीटर पर एगो सवाल मिल गइल. पूछाइल रहे कि कैमरा के हिन्दी का होई. अब फोटो खींचे वाला कैमरा के त आम बोलचाल में हिन्दीओ में कैमरे कहल जाला बाकि सवाल पूछे वाला एकरा बदले कवनो हिंदी के शब्द सुनल चाहत रहलें जइसन कि कुछ शुद्ध हिंदीवादी रेलगाड़ी के लौहपंथगामिननी कहल चाहेलें. याद आवत बा एगो अइसने हिंदी प्राध्यापक प्रलयंकर जी के जे अपना शुद्ध हिंदी से विद्यार्थियन का दिमाग पर प्रलये ले आ देत रहलें. एक बेर जब साइकिल के चक्का टेढ़ हो गइल रहे त चहुँपल रहले मिस्त्री का लगे आ कहलन कि, हे द्विचक्र अभियन्ता, मेरे द्विचक्री वाहन का अगला चक्र वक्र हो गया है इसे सुचक्र करने का पारिश्रमिक कितना लोगे?” ऊ बेचारा मिस्त्री प्रोफेसर साहब से अतने कह पवलसि कि, “महाराज, हमरा अंगरेजी ना आवे. हिंदीए में बताईं.”\nखैर, चलीं लवटल जाव कैमरा पर. अब एकरा ला तरह के तरह के शब्द सामने आइल. केहू कहल चित्रखींचक यंत्र, त केहू कहल चित्रपट यंत्र, त केहू सीधे चित्रयंत्रिका. हमहू सोचनी कि काहे ना हमहू आपन बतकुचनी बुद्धि के इस्तेमाल कर घालीं से हमहूं एगो शब्द बता दिहनी छविग्राही. बाकिर कुछ लोग एकरा के चित्रग्राही कहल चाहल. हम सोचे लगनी कि चित्र आ छवि में का फरक होला, होखबो करे कि ना? फोटो ला छायाचित्र, चित्र, छवि, प्रतिविम्ब जइसन कई तरह के शब्द मन में घूमड़ल. बाकिर पता ना काहे हमरा फोटो ला सबले सटीक शब्द लागल छवि. अलग बात बा कि कई जगहा छवि के मतलब सिनेमो से लिहल जाला आ सिनेमाघर खातिर छविगृह शब्द के इस्तेमाल होला. चित्रगृह नइखीं सुनले बाकिर सिनेमा के परदा ला चित्रपट जरूर सुने के मिलेला छविपट केहू ना कहे. चलचित्र सुनले बानी चलछवि नइखीं सुनले. हालांकि चित्र के इस्तेमाल पेंटिंग भा रेखाचित्र खातिर कइल बेसी सटीक लागेला हमरा. शब्दचित्र ला शब्दविम्ब के इस्तेमालो नइखीं सुनले हालांकि शब्दविम्ब में कवनो गलती नइखे बूझात हमरा.\nले दे के हम अबहीं ले अझूराइल बानीं कि कैमरा खातिर कवन शब्द सही आ सहज इस्तेमाल जोग हो सकेला. काहे कि शब्दन के प्रकृति होला कि ओकरा से कवनो अर्थ निकले. अगर अर्थ नइखे निकलत त ऊ शब्द ना होके आवाजे भर रहि जाई. ओही तरह यंत्र भा साधन में दिमाग अझूरा के रहि जाता. यंत्र कवनो काम करे वाला साधन के कहल जा सकेला बाकिर गहिरा सोचीं त यंत्र कवनो काम निर्देश भा संचालन का हिसाब से करेला जबकि साधन बस साधन भर रहेला कुछ करे ना. यंत्र में कई तरह के साधन हो सकेला. जइसे कि चाराकाटे वाला साधन खातिर यंत्र कहल जा सकेला बाकिर ओकर हैंडल, गँड़ासा, चक्का वगैरह अलग अलग साधन होलें. हालांकि लिखत लिखत अब हम अउरी अझूरा गइल बानी.\nएक तरफा संवाद संवाद ना होखे. ऊ संबोधन भा निवेदन भर होला. संवाद में दुनु तरफ से वाद, कहल सुनल, होखल जरूरी होला. हालांकि खबरो खातिर संवाद के इस्तेमाल होला आ एह संवाद आ ओह संवाद में बहुते अंतर देखल जा सकेला. जइसे कि आतंकी खातिर कवन शब्द सही होखी भोजपुरी में, हमरा बुझात नइखे. उत्पाती, बवाली, अनेरिया, खुराफाती वगैरह कई गो शब्द दिमाग में आवत बा बाकिर एहमें से कवनो आतंक का नियरा नइखे चहुँप पावत. अतना दिन से बतकुच्चन करत आवत बानी बाकिर रउरा लोग कुछ कहते नइखीं. आ एही चलते हमहूं शिन्दे का बयान पर कुछ नइखीं बोलत हालांकि बहुते कुछ कहे के मन करत बा.\nभोजपुरी पंचायत के फरवरी अंक में\n3 thought on “बतकुच्चन – ९६”\nशब्दन के खेल में राउर बतकुच्चन बड़ा माहिर बा।\nरउओ कम नहिखी। बाते बात में ढेर बात कहे खातिर हम त इहे कहेब-\n‘न जरिया, न जर है।\nनजरिया नजर है।।’\nराउर बतकुच्चन एगो एइसन सकारात्मक चिंतन बा जवने के तुलना तप (तपस्या–अउर उ हो ओ तपस्या से बा जवन ब्रह्म की प्राप्ति खातिर होखो) से कइल जा सकेला। काहेंकि शब्द के ब्रह्म कहल गइल बा..कहल नइखे गइल शब्द यानि ब्रह्म ही। त अगर हम जवने भी तरे बतकुच्चन से जुड़तानी..त हमरा इ हे लागेगा की हम ब्रह्म की चिंतन में लागल बानी।। आभार।।\nए बेरी के राउर बचकुच्चन घाल-मेल हो गइल बा…हम ए से कहतानी की हमरो सर चकरिया गइल बा..बात रउआँ उठवनी कैमरा से अउर नीचे ए ही में शिंदेजी के फोटो खींचे लगनीं…..पर हम त इ कहबि की ए बेरी के बतकूच्चन बहुते मजेदार बा…..अउर एतना अझुरा गइल बा की पते नइखे चलत की कहाँ से सुरु करीं…खैर…\nहमरी खेयाल से कैमरा के कमरे रहे देहल ठीक बा पर अगर हिंदी चहबे करी त राउर विचार एकदम उचित बा…यानि छविग्राही..काहें की एकर सबसे बड़हन कारन इ बा कि छवि के दायरा कम बा चबकि चित्र के बहुत बड़हन…हमरी खेयाल से छवि बी एक तरह के चित्र होला…जइसे कि कलपना में भी चित्र उकेरल जा सकेला पर छवि ना..हँ छवि मन आदि में भी बन सकेला पर एकरा खातिर कवनो आधार होखे के चाहीं…जइसे चित्रकार भगवान आदि के भी चित्र बना देला जवने के उ देखले नइखे..कलपना क के…केहू नेता आदि के पेंटिंग क के चित्र बनावल जा सकेला पर हम इहे कहबि के जवने चीज के कवनो यंत्र आदि की सहायता से चित्र निकालल जाव उ छवि होई..जइसे कैमरा आदि से पर अगर रउआँ केहू महात्मा, जंगल आदि की छवि के ध्यान में रखि के पेंटिंग आदि वनावतानी त उ पेंटिंग चिळ होई न कि छवि…त हम इ हे कहबि की चित्र के दायरा बड़ा बा अउर छवि के छोटा…हँ..इ हो सही बा कि कहीं-कहीं छवि अउर चित्र समानार्थी भी होई पर एगो अर्थ में पर इ दूनू अलग-अलग अर्थ भी दी लोग।।\nफोटो के रउआँ छवि कही सकेनी पर चित्र ना हँ..अगर रउआँ चित्र कहेके बा त ए में रउवां छाया जोड़े के पड़ी यानि छाया-चित्र…त फोटो के पर्यायवाची होई…छवि, छाया-चित्र…सादर..जहाँ ले दिमाग दउड़ल उहाँ ले दउड़वनी…धन्यवाद।


दिल्ली से आआपा के विदाई के तइयारी आ 26 अप्रैल 2017, बुध के अउरीओ खबर – टटका खबर\nसाल 2015 में दिल्ली विधानसभा के चुनाव बहुते बड़हन मार्जिन से जीतला का बाद अरविन्द केजरीवाल के गलतफहमी हो गइल कि अब देश में उनुका जोड़ के कवनो दोसर नेता नइखे आ लगलन एह राज्य से कूद के ओह राज्य ले आपन गोड़ जमावे के कोशिश करे. हर जगह से हारत गइला का बादो एह गलतफहमी के बुखार ना उतरल. अब दिल्ली के तीनो नगरपालिका चुनाव में मुँहकी खाए के मिलल बा आआपा के. कुल 270 सीट में से महज सीट जीत के आआपा दूसरा जगहा आइल बा. ओकरा संतोष करे जोग अतने बा कि कांग्रेस के हालत ओकरो ले खराब बा.\nएह चुनाव में छतरपुर सीट से भाजपा के अनीता तनवार आआपा के प्ंकी त्यागी के महज दू वोट के अंतर से हरा पवली त भाजपे के कमलजीत सेहरावत द्वारका-बी से आआपा के सुषमा बंसल के 9866 वोट से हरवलन.\nएह चुनाव में भाजपा के कुल 25 लाख 75 हजार 116 (36.08%) वोट मिलल जबकि आआपा के 18 लाख 71 हजार 964 (26.23%) वोट, आ कांग्रेस के 15 लाख4हजार 964 (21.09%) वोट.\nआपन जमानत जब्त करावे का मामिला में सबले आगा रहल मायावती के बसपा. ओकर 209 उमीदवारन में से 194 जने के जमानत जब्त हो गइल. कांग्रेस के 269 उमीदवारन में से 92 जने के अउर आआपा के 270 उमीदवारन में से 38 जने के जमानत जब्त हो गइल. भाजपो के5जने के जमानत जब्त भइल बा.\nबिहार के मुख्यमंत्री नीतीश कुमारो अपना जदयू के 94 गो उमीदवारन ला पूरा जोर लगवले रहलन बाकिर सभकर जमानत ले जब्त हो गइल. लालू के राजदो से9जने उमीदवार रहलन आ ओहू लोग में से कवनो जने के जमानत ना बाचल.\nबिहार में भाजपा नेता सुशील मोदी एह घरी हाथ धो के लालू आ उनुका परिवार का पाछा पड़ल बाड़न. आजु ऊ फेर आरोप लगवलन कि लालू प्रसाद यादव अपना दल का कोटा से पिछला संप्रग सरकार में मंत्री बनावे का एवज में रघुनाथ झा से गोपालगंज के उनुकर आलीशान भवन अपना बेटन का नामे लिखवा लीहले रहलन. एकरा जबाब में अब राजद का तरफ से सुशील मोदी आ उनुका भाई के 512 करोड़ के संपति के जाँच करावे के मांग कइल गइल बा.\nझारखंड के पलामू जिला के विश्रामपुर इलाका के बहेलिया टोला में दहेज खाति एगा कनिया के गरदन दबा के जान ले लेबे के आरोप ओकर नइहर वाले लिखववले बाड़े.\nगोण्डा के परसपुर इलाका के पसका गाँव में खाना बनावत घरी चूल्हा से निकलल चिंगारी घर जरा दिहलसि आ एह आग में एगा बचियो झँउस के मर गइल.\nशाहजंहापुर जिला जेल से पेशी खातिर जौनपुर ले आवत घरी एगो कैदी सुल्तानपुर टीसन प हिमगिरि एक्सप्रेस से कूदके फरार हो गइल.\nजौनपुर जिला के जफराबाद इलाका में एगो ट्रक का चपेटा में पड़ि के मोटरसाइकिल से अपना भाई साथे जात जलालपुर इलाका के इजरी गाँव के एगो नवहिन के मौत हो गइल.\nपश्चिम चंपारण जिला के गोपालपुर इलाका में कदमवां गाँव के एगो आदमी एगो बिआह में खाना बना के घरे लवटत रहल जब गाँव का नियरा ओकरा से नाम पूछि के कुछ बदमाश गोली मार दीहले सँ.\nचन्दौली के सैय्यदराजा इलाका में ट्रक से कचरइला का चलते नौबतपुर गाँव के एगो आदमी के मौत हो गइल. हादसा गाँव का लगहीं सड़क पार करत घरी हो गइल.\nबिहार के औरंगाबाद जिला के मदनपुर इलाका में मदारपुर गाँव के एगो बाप समीन प पटकि के अपना बेटी के जान लिहलसि आ बेटा का घवाहिल क दिहलसि. पुलिस ओकरा के गिरफ्तार क लिहले बिया.\nबलिया के रसड़ा इलाका में पहाड़पुर चट्टी का नियरा भइल दू गो मोटरसाइकिलन का टक्कर में संवरा गांव के एगो औरत के मौत हो गइल. बलिये के रेवती इलाका में खरिहान में आग लगला का चलते एगो औरत के मौत हो गइल आ गेहूं का फसल आ पचासो गो से बेसी झोपडी जरि के राख हो गइली सँ.\nरोहतास जिला के सासाराम नगर इलाका में कोचस से सासाराम आवत बस मुरादाबाद गांव का लगे एगो मोटरसाइकिल वाला के बचावे का फेर में पलट गउवे जवना चलते दू दर्जन से अधिका सवारी घवाहिल हो गइलें.\nTags: गोण्डा, चन्दौली, चंपारण, चुनाव, जौनपुर, दिल्ली विधानसभा, पलामू, बलिया, रोहतास, लालू प्रसाद यादव, सुशील मोदी


भारतीय लड़की के भूमिका में मोनालिसा – Anjoria\nसिनेमा भोजपुरी के हॉट गर्ल मोनालिसा अब भारतीय लड़की के भूमिका में नजर अइहें. भोजपुरी फिलिम ‘बनारसवाली’ में मोनालिसा भारतीय परिधान में लउकीहें. फिलिम में उनकर किरदार एगो नौकरानी के बा. उनकर नायक बाड़ें सुपरस्टार पवन सिंह. मोनालिसा अपना किरदार के बढ़िया बतावत उमेद करत बाड़ी कि पूरा परिवार के मनोरंजन करे वाली एह फिलिम के दर्शक पसंद करीहें.


भवे भाव से पतोह चाव से : बाति के बतंगड़ – 11 – Anjoria\nदिसम्बर 12, 2016 बाति के बतंगड़, भवे भाव से पतोह चाव से\nहँ हँ, खिसियइला के जरूरत नइखे. ई एगो खास रणनीति का तहत लिखाइल बा.\nएह घरी सभे कवनो ना कवनो रणनीति बना के बइठल बा. सर्जिकल स्ट्राइक का बाद कहल गइल कि भारत आपन रणनीतिक संयम छोड़ दिहलसि आ अब अबूझ के रणनीति अपना लिहले बा. अबूझ रणनीति ऊ जवना का बारे में पडोसी अंदाज ना लगा सके कि कतना ढेला मरला का बाद ओकर कुटाई हो जाई. हो सकेला कि पहिलके ढेला पर लट्ठ लेके हम निकल जाईं आ इहो हो सकेला कि ऊ ढेला फेंकत परेशान हो जाव आ हमरा खीसे ना बरे.\nखीस खातिर भोजपुरी में बरे के इस्तेमाल अइसहीं ना हो जाव. खीस चूंकि आग का तरह होखेला आ लहोक मारेला, त खीस बरे आ खीस बारे के बाति होखे लागल. बाकिर जइसे अंगरेजी में बी यू टी बट त पी यू टी पुट काहे हो जाला आजु ले हमरा ना बुझा सकल वइसहीं बारे आ बरावे का बारे में कहल जा सकेला. तू करऽ त बराव, हम ना करीं त बराईं. भा तुहूँ बराव, हमहूं बराई. दुनु आदमी बरावे त शान्ति बनल रही. बाकिर कहीं जे तू बरावल छोड़ बरा दीहलऽ आ हम बर गइनी त भाँड़ में झोंकतो देर ना लागी हमरा. आ जान जाईं कि नींद में बड़बड़ाइलो ला बरइला के इस्तेमाल होखेला.\nआजु त हम रउरा सभे के दिमाग के घिरनई त बनाइये दिहले बानी. आ बतंगड़ के बतकुच्चन बना दिहले बानी. अब तनिका लवटल जाव फेरी आज के मथैला पर.\nई त हमार रणनीतिक छिछोरपन ह जेहसे अधिका से अधिका लोग हमार लिखलका पढ़े ला आगे बढ़ो. उर्दू में नुक्ता के हेरफेर से खुदा जुदा हो जालें, पकड़ऽ मत जाये द कहला के परिणाम एह पर होला कि अर्ध विराम कहाँ लागल बा. पकड़ऽ मत, जाये द. आ कि – पकड़ऽ, मत जाये द. वइसहीं पढ़ेला आ पढ़े ला में फरक होला. पढ़ेला – पढ़ता है आ पढ़े ला – पढ़ने के लिये.\nअब सोचीं कि अगर भवे से भाव आ पतोहिया से चाव ना रहीत त एहिजा ले पढ़त अइतीं का ? अब रउरा छाव करे लागीं त बात दोसर बा. कवनो लेख भा पाठ का ओर धेयान खींचे ला मथैला जानदार होखे के चाहीं. नवहियन का बीच ई बहुते लोकप्रिय होला कि अइसन ड्रेस पहिरल जाव जवन सामनेवाला के अपना ओर खींच लेव. आ नवहिये काहे, नेता से लेके मीडिया ले, खबर से लगायत विज्ञापन ले एह तरीका के भरपूर इस्तेमाल होखेला. मौत के सौदागर से लेके 56 इंच के सीना ले, खून के दलाली से लेके चाय पर चरचा ले एही रणनीति के इस्तेमाल कइल जा रहल बा.\nआजुकाल्ह फैशन हो गइल बा कि बेमतलब कवनो मुद्दा पर मोदी के नाम ले ल, खबर में आ जइबऽ. हमार भैंसिया पाड़ा काहे बियाइल, मोदी जवाब द. भर यूपी घूम लिहला का बादो चरचा में ना अइलऽ त खून के दलाली वाला डायलाग मार द, चरचा में त आइये जइबऽ. मोदी के हीक भर गरियावे वाला लोग मोदी के असहिष्णु कहेला. अब अगर केहू माई के दूध पीयले होखे त एक बेर दीदीया भा बहिन जी का बारे में कुछ बोल के देखा देव. बे-माया-ममता के अइसन जवाब मिली कि सगरी असहिष्णुता कमोड में बह जाई आ ऊ आदमी बाद में अइसन सहाउर बन जाई कि फेर कब्बो दरद न करी ओकरा, भर लग्गी चलि जाई तब्बो.\nहमरा एह लेख पर कुछ लोग कह सकेला, आ सकेला का, हमेशा कहत रहेला कि भोजपुरी के अश्लीलता से बचवला के जरुरत बा. बाकिर हम त शान से कहीलें कि भोजपुरी अश्लील भाषा ह, एकरा के अश्लीले रहे दीं सभे. हमरा रिमोट से लहँगा उठवला से रउरा नाराजगी बा त जाईं पहुले पता लगा के आईं कि चोली के पीछे आ चुनरी का नीचे का बा. रहल बात भवे भाव से आ पतोह चाव से वाला कहाउत के त बतावल जरुरी बा कि ई हमरा जनम से पहिले के कहाउत ह, हमार बनावल ना ह. एहसे पुरनिया लोग खिसियाव जन, कहउतवे का तरह नवहियो रउरे सभे के जनमावल बा. जवन बोआइल बा, तवने नू कटाई!


चोकलेटी जुबेर खान कइलन खलनायक छोटन यादव के रोल – Anjoria\nहिन्दी फ़िल्म इंडस्ट्रीज में आमिर, शाहरुख़ आ सलमान खान के डंका भलही बाजत होखे बाकिर सिनेम भोजपुरी में एकहू खान ना रहल आ अब एह कमी के पूरा कर दिहलन जुबेर खान. मशहूर निर्देशक असलम शेख के खोजल जुबेर खान के पहिलका फिलिम “रखवाला” एही शुक के रिलीज भइल बा जवना में ऊ छोटन यादव नाम के विलेन बनल बाड़े. फिलिम के चरचा त बड़ले बा, विलेन का रूप में जुबेरो के खूब चरचा होखत बा. असलम शेख के आपन आदर्श मने वाला जुबेर के शुरूआते निरहुआ के साथ भइल. पहिलके शॉट में जुबेर के सामना निरहुआ से पड़ल बाकिर निरहुआ के हौसला अफजाई से जुबेर ओह सीन के बखूबी कर पवले.\nमुंबई के पलल बढल जुबेर खान किशोर नामित कपूर से अभिनय के गुर सिखला का बाद अपना अभिनय केरियर के शुरुवात भोजपुरीए सिनेमा से करे के फैसला कइलन. कहेले कि माई बनारस के हई आ मुंबई में रहला क वावजूद संस्कार बनारसे के बा उनकर. उनुके छोह से तय कइलन कि शुरुआत अपना माई के भाषा से करस. जुबेर के एह बात के डर नइखे कि भोजपुरी फिलिम से शुरूआत कइला क बाद हिंदी सिनेमा में घुसल मुश्किल हो जाई. कहेले कि अगर रउरा में अभिनय क्षमता बा त हर जगहे राउर पूछ होखी.\nजुबेर के परिवार भवन निर्माण के काम से जुड़ल बा बाकि जुबेर बचपने से अभिनय, डांस, सीखे में समय दिहल शुरू कर दिहले रहन. जुबेर के पूरा विश्वास बा कि सिनेमा में ऊ एगो लमहर पारी खेले आइल बाड़न.